ދީނުގައި ކޮންމެ ކަމަކަށް ވެސް ވަނީ ހައްދެއް ކަނޑައަޅާފައި\n4 ޖޫން 2021 - 11:13 3\nއިސްލާމީ މަރުކަޒުގައި ހުތުބާ އަޑުއަހަނީ: އަޑެއް ނުވަތަ ވަހެއް ނުދުވާ ހާ ހިނދަކު ނަމާދު ދޫކޮށް ނުލާން ނުވަތަ ނަމާދު މެދު ނުކަނޑާން ކީރިތި ރަސޫލާ ޙަދީޘް ކުރައްވާފައިވޭ.\nދީނުގައި ކޮންމެ ކަމަކަށް ވެސް ޙައްދެއް ކަނޑައަޅާފައި ވެ އެވެ. އަދި ޙުކުމްތަކުގައި މުސްލިމުންނާއި ޣައިރު މުސްލިމުން ތަފާތުކޮށްފައިވެ އެވެ. މާތް الله ގެ އާޔަތްތައް އެމީހަކާއި ހަމަޔަށް ފޯރުމަށްފަހު އީމާން ނުވި މީސްމީހުންނަށް ވެސް ވަކި ޙުކުމެއް ވެ އެވެ. މިސާލަކަށް ފިރުޢައުނާއި، ހާމަނާއި، ނަމްރޫދާއި، ޤާރޫނާއި، ނޫޙުގެފާނުގެ އަނބިކަނބަލުންނާއި، ލޫޠުގެފާނުގެ އަނބިކަނބަލުންނާއި، ނޫޙުގެފާނުގެ ދަރިކަލުންނާއި އިބުރާހީމުގެފާނުގެ ބައްޕާފުޅު ފަދަ މީސްމީހުން ގެ ޙުކުމް އެނުން މީސްމީހުންނާއި ތަފާތު ކުރައްވާފައި ވެ އެވެ. މި ބައި މީހުންނާކީ އެކަލާނގެ آية ތައް އެމީހުންނާ ހަމަޔަށް ފޯރުމުން، އީމާންނުވެ އެ އާޔަތްތަކަށް ފުރަގަސް ދިން މީހުންނެވެ. ނުވަތަ ދެކޮޅު ހަދައި ވަކިވެގަތް މީހުންނެވެ. ނުވަތަ ކާފަރުކަން އިޚްތިޔާރު ކުރި މީހުނެވެ.\nއެހެން ނަމަވެސް އިސްލާމްދީން ޤަބޫލު ކުރުމަށް ފަހު، މުސްލިމަކު މީގެ ތެރެއަށް ވެއްޓިގެން ހިނގައްޖެނަމަ އެމީހާ އަކީ މުރުތައްދު ވެފައިވާ މީހެކެވެ. މިކަމުން ތަރުތީބު ވެގެން އަންނަނީ އެހެން ޙުކުމްތަކެކެވެ. އެއީ މުރުތައްދު ވުމުގެ ސަބަބުން ޤަތުލު ކުރުމުގެ ޙުކުމުގެ އިތުރުން އޭނާ އާއި އަނބިމީހާ ވަކިކުރުމާއި، މަރުވެއްޖެނަމަ ކަށުނަމާދު ނުކުރުމާއި، މުސްލިމުން ވަޅުލާ ޤަބުރުސްތާނެއް ގައި ވަޅު ނުލުމެވެ. އަދި މީގެ އިތުރުން މިފަދަ މީހަކަށް، ވާރުތަ ކުރުމެއް ވާރުތަ ވުމެއް ނުވެ އެވެ. ދާއިމަށް ތާއަބަދަށް އެމީހާ ދެމިގެންދާނީ ނަރަކައިގަ އެވެ. މިކަމާއި ބެހޭ ގޮތުން މާތް الله ވަޙީ ކުރައްވާފައިވާ ބަސްފުޅެއްގެ މާނައިގައި ވެ އެވެ\n"ތިޔަބައިމީހުންގެ ތެރެއިން مرتدّ ވެ، كافر އަކު ކަމުގައިވާ حال، މަރުވާ މީހުންނީ، ދުނިޔެއާއި آخرة ގައި އެއުރެންގެ عمل ތައް އުވިގޮސްފައިވާ ބަޔެކެވެ. އަދި އެއުރެންނީ، ނަރަކައިގެ أهل ވެރިންނެވެ. އެއުރެން ދެމިތިބޭނީ، އެތާނގަ އެވެ."\nكفر ގެ ޢަމަލެއް ހިންގާ މީހަކަށް ޙުކުމެއް ކަނޑައެޅުމުގައި ދަރަޖަ ތަކެއް ވެ އެވެ. އެކަން ޘާބިތު ކުރުމަށްޓަކައި ޘާބިތު ދަލީލެއް ބޭނުންވެ އެވެ. ވަކި ކަންތައްތަކެއް ޢައްޔަން ކުރަން ޖެހޭނެ އެވެ. އެއީ ދުރާލާ ރައްކާތެރި ވުމުގެ ފިޔަވަޅެއްގެ ގޮތުންނެވެ. މީގެ ތެރެއިން އެންމެ މުހިންމު ކަމަކީ އަންނަނިވި ދެ ޤާޢިދާއަށް ޢަމަލު ކުރުމެވެ.\n"ޝައްކުގެ ސަބަބުން ޔަޤީންކަން ފިލައިގެން ނުދާނެ އެވެ،" އަދި "އެތެރެފުށާއި ބޭރުފުށް ވަނި ގުޅިލާމެހިގެންނެވެ،" މި ދެ ޤާޢިދާގައި މިވަނީ ތަކްފީރު ކުރުމުގެ ޢަމަލު ضبط ކޮށްފަ އެވެ.\n"ޝައްކުގެ ސަބަބުން ޔަޤީންކަން ފިލައިގެން ނުދާނެ އެވެ،" މިއީ އިސްލާމްދީނުގެ އެންމެ ބޮޑު އެއް ޤަވާޢިދެވެ. ވަރަށް ގިނަ މައްސަލަތަކުގައި ފައިދާ ކުރާ ޤަވާޢިދެކެވެ. މިސާލަކަށް، ޢިބާދާތާއި، މުޢާމަލާތާއި، ޙުކުމްތަކުގަ އެވެ. ކޮންމެ ކަމެއް ވެސް އިސްތިޤްރާރުވެ ޘާބިތުވަނީ ޔަޤީންވެގެންވާ ޙުކުމަކާއި ދަލީލަކުންނެވެ. އަދި ހަމައެފަދައިން އެކަން ނަފީވެގެންދާނީ ވެސް އެފަދަ ޔަޤީންވެގެންވާ ޙުކުމަކާއި ދަލީލަކުންނެވެ. މިސާލަކަށް ދެމަފިރިން ވަރިވެގެން ދަނީ ޔަޤީންވެގެންވާ ޞަރީޙަ ޢިބާރާތަކުންނެވެ. ޝައްކެއްގެ މައްޗަށް ވަރިއެއް ބިނައެއް ނުކުރެވޭނެވެ. މީގެ އިތުރުން ވަސްވާސްތެރިކަމަކުން، ޠާހިރުކަމާ މެދު އޮންނަ ޔަޤީން ކަން ފިލައިގެން ނުދާނެ އެވެ.\nއިސްލާމްކަން ޘާބިތުވާނީ ޝާދަތް ކިޔުމުންނާއި ރުކުންތައް ޤާއިމު ކުރުމުންނެވެ. ބުނާ ބަހަކުން ނުވަތަ ކުރާ ކަމަކުން އެކަން ގެއްލިގެން ނުދާނެ އެވެ. މުސްލިމެއްގެ ކިބައިން އޭނާ އަކީ ކާފަރެއްގެ ކަން ޔަޤީން ކަމާއެކު ޘާބިތު ނުވާނަމަ އޭނާ އަށް ކާފަރު ކަމުގެ ޙުކުމެއް ނުކުރެވޭނެ އެވެ. މި ޤަވާޢިދުގެ ދަލީލަކީ އަންނަނިވި އާޔަތެވެ.\nމާތް الله ވަޙީ ކުރައްވާފައިވާ ބަސްފުޅުގެ މާނައިގައި ވެ އެވެ.\n"އެއުރެންކުރެ ގިނަމީހުން ހީއަކާ މެނުވީ تبع އެއް ނުވެތެވެ. ހަމަކަށަވަރުން، ހީއަކީ حق ގެ ބަދަލުގައި އެއްވެސްކަމެއް ފުއްދައިދޭނޭ އެއްޗެއްނޫނެވެ. ހަމަކަށަވަރުން، اللَّه އީ، އެއުރެން ކުރާ ކަންތައް މޮޅަށް ދެނެވޮޑިގެންވާ ރަސްކަލާނގެ އެވެ."\nއަލްއިމާމު މުޚާރީ އެކަލޭގެފާނުގެ ސަނަދުން عبّاد بن تميم ގެ އަރިހުން ރިވާ ކުރައްވާފައި ވެ އެވެ. މީހަކު ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ގެ އަރިހުގައި، ނަމާދަށް ހުންނައިރު އެމީހާގެ ހިތައް ފަޑުފާޑުގެ ވަސްވާސްތައް ވަންނާތީ އެކަމާއި ބެހޭގޮތުން ޝަކުވާ ކުރެއްވި އެވެ. ކީރިތި ރަސޫލާ އެމީހަށް ޙަދީޘް ކުރެއްވި އެވެ.\n"އަޑެއް ނުވަތަ ވަހެއް ނުދުވާ ހާ ހިނދަކު (ނަމާދު) ދޫކޮށް ނުލާށެވެ. ނުވަތަ ނަމާދު މެދު ނުކަނޑާށެވެ."\nވަކި މީހަކު ކާފަރު ކުރާނަމަ، އެކަމާއި ބެހޭގޮތުން ޚާއްޞަ ނުޞޫޞުތައް އައިސްފައި ވެ އެވެ. އެއީ ކުރިން މިބަޔާން ކުރި ޤަވާޢިދާއި އެއްގޮތް ވާ ގޮތުގެ މަތިންނެވެ. އެ ޤަވާޢިދާއި އެއްގޮތަށް ކުރިއަށް ދާނަމަ، ކަނޑައެޅިގެން ޔަޤީން ނުވާހާ ހިނދަކު މުސްލިމަކަށް ކާފިރުކޮށް މިއްލަތުން ބޭރެއް ނުކުރެވޭނެ އެވެ.\nجُنادة بن أبي أُميّة ގެ އަރިހުން ރިވާ ވެގެން ވެ އެވެ. އެކަލޭގެފާނު ވިދާޅުވި އެވެ.\n"عبادة بن الصامت رضي الله عنه އާލާސްކަންފުޅާ ވަނިކޮށް ތިމަންމެން އެކަލޭގެފާނުގެ އަރިހަށް ޒިޔާރަތް ކުރީމެވެ. ތިމަން ދެންނެވީމެވެ. މާތް الله ތިބާގެ ޙާލު ރަނގަޅު ކުރައްވާށި އެވެ. މާތް الله ގެ ޙަޟްރަތުން ފައިދާ ލިބިގަތުމަށްޓަކައި ކީރިތި ރަސޫލާގެ އަރިހުން އަޑު އެއްސެވި ޙަދީޘެއް ކިޔައި ދެއްވާށެވެ. عبادة بن الصامت رضي الله عنه ވިދާޅުވި އެވެ.\n"ކީރިތި ރަސޫލާ ދަޢްވަތު ދެއްވުމުން ތިމަންމެން އެކަލޭގެފާނުގެ އަތްޕުޅު މައްޗަށް ބައިޢަތު ހިފީމެވެ. އަހަރެމެން އެކަލޭގެފާނުގެ މައްޗަށް ބައިޢަތުހިފީ ދަތި ޙާލު ގައްޔާއި ފަސޭހަ ޙާލުގައި ވެސް އެކަލޭގެފާނަށް އަޑު އަހައި ކިޔަމަން ވުމަށެވެ. ކަމުގެ އަހުލުވެރިންގެ ކިބައިން ފައުޅުވެގެންވާ ކާފަރު ކަމެއް ނުފެންނާހާ ހިނދަކު އެމީހުންގެ ކިބައިން އެކަން ނިގުޅައި ނުގަތުމަށެވެ. އެއީ ތިޔަބައި މީހުންނަށް މާތް الله ގެ ޙަޟްރަތުގައި ޙުއްޖަތެއް އޮތުމަށްޓަކަ އެވެ،"\nމިތަނުގައި ދެ ސިފައެއް އެކުލެވިގެން ވެ އެވެ. އެއީ ބަޔާންވެގެންވުމާއި، ފައުޅުކަން ބޮޑު ގޮތެއްގައި އެނގުމެވެ. މިއީ ޔަޤީން ކުރުމުގެ ދެ ވަޞީލަތެވެ. މުސްލިމަކަށް ކާފަރު ކަމުގެ ނަޢްރާ ކުރާ މީހާއަށް އެކަން ވާރުތަ ވެގެން ދެ އެވެ. އޭނަ އެކަމުން ސަލާމަތެއް ނުވެ އެވެ. أبي هريرة رضى الله عنه ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ގެ އަރިހުން ރިވާ ކުރައްވާފައިވެ އެވެ. ކީރިތި ރަސޫލާ ޙަދީޘް ކުރެއްވި ބަސްފުޅެއްގެ މާނައިގައި ވެ އެވެ.\n"މީހަކު އޭނާގެ އަޚާ އަކީ ކާފަރަކޭ ބުނެފިނަމަ، އެދެ މީހުންކުރެ އެކަކު އެހަދަނީ ބުހުތާން ދޮގެކެވެ." މާނައަކީ ސިފަ ކުރެވުނު މީހާއަށް އެކަން ރައްދު ނުވާ ކަމުގައިވަނީ ނަމަ، އެކަން ރައްދުވާނީ އެ ސިފަ ކުރި މީހާއަށެވެ.\nކީރިތި ރަސޫލާ ޞައްލަ ﷲ ޢަލައިހި ވަސައްލަމަ، أسامة بن زيد ހަނގުރާމައިގައި މީހަކު ޝަހާދަތް ކިޔުމުން ވެސް އޭނާ ޤަތުލު ކުރެއްވުމުން އެ ޢަމަލު ކުށްވެރި ކުރެއްވި އެވެ. أسامة بن زيد ހީފުޅު ކުރެއްވި އެމީހާ ޝަހާދަތްކީ މަރުން ސަލާމަތް ވުމަށް ކަމަށެވެ. އީމާން ކަމުގެ ސަބަބުން ނޫން ކަމަށެވެ. ކީރިތި ނަބިއްޔާ ޞައްލަ ﷲ ޢަލައިހި ވަސައްލަމަ ވިދާޅުވަމުން ގެންދެވި ބަސްފުޅުގެ މާނައިގައިވެ އެވެ. "އޭނާ ޝަހާދަތް ކިޔުމުން ވެސް ކަލޭގެފާނު އޭނާ ޤަތުލުކޮށްލެއްވީތޯ އެވެ؟،"\n"އެތެރެފުށާއި ބޭރުފުށް ވަނި ގުޅިލާމެހިގެންނެވެ" މިޤަވާޢިދުން ދަލީލުކޮށްދޭ ކަންތައްތަަކަށް ބަލާއިރު، ކީރިތި ރަސޫލާ ޙަދީޘް ކުރައްވާފައިވާ ބަސްފުޅެއްގެ މާނައިގައި ވެ އެވެ.\n"ހަމަކަށަވަރުން ހަށިގަނޑުގައި ގުނަވަނެއް ވެ އެވެ. އެ ގުނަވަން ޞުލްޙަ ވެއްޖެނަމަ މުޅި ހަށިގަނޑު ޞުލްޙަ ވާނެ އެވެ. އަދި އެގުނަވަން ފަސާދަ ވެއްޖެނަމަ، މުޅި ހަށިގަނޑު ފަސާދަ ވެދާނެއެވެ. ދަންނާށެވެ. އެއީ ހިތެވެ،"\nއިންސާނާ ވަނީ އޭނާގެ ފިޠުރަތުގެ ނުވަތަ ނަފުސުގެ ޙުކުމްތަކަށް ބޯލަނބާފަ އެވެ. އަދި ބޭރުފުށުގެ ނަފުސަށް އެކަމުން އަސަރު ކުރުވާފައެވެ. ސިކުނޑިން ނަފުސުގައިވާ ކަންތައްތައް އޭނާގެ ގުނަވަންތަކުން ހާމަކޮށްދެ އެވެ. މިއާ ޚިލާފަށް ތަޖުރިބާ އާއި ބުއްދިވެރިންގެ ބަސްތަކުން މިކަން ޘާބިތުވެ އެވެ. މިކަމަށް އިޝާރަތް ކުރައްވައި މާތް الله ވަޙީ ކުރައްވާފައިވާ ބަސްފުޅެއްގެ މާނައިގައިވެ އެވެ.\n"އަދި، ތިމަންރަސްކަލާނގެ އިރާދަކުރައްވާނަމަ، ތިމަންރަސްކަލާނގެ ކަލޭގެފާނަށް އެއުރެން ދައްކަވައިފީމުސްކަން ކަށަވަރެވެ. ފަހެ، އެއުރެންގެ نشان ތަކުން ކަލޭގެފާނަށް އެއުރެން އެނގިވަޑައިގަތީސްކަން ކަށަވަރެވެ. އަދި ބަސްބުނުމުގެ ރާގުން ކަލޭގެފާނަށް އެއުރެން އެނގިވަޑައިގަންނަވާނެކަން ކަށަވަރެވެ."\nކުރިން މިއިޝަރަތް ކުރި އާޔަތުން ކުފުރަކީ ބޭރުފުށުގެ ކަމެއް ކަން ހާމަވެ އެވެ. ބޭރުފުށުގެ ޢަމަލުތަކަކީ ދުލުން ބުނާ ބަސްތަކާއި، ގުނަވަންތަކުން ކުރާ ޢަމަލުތަކެވެ. އަދި އެކުރާ ކަންތައްތަކުގައި އަޞްލެއް އޮންނަން ވާނެ އެވެ. މިސާލަކަށް ހިތުގެ ޢަމަލަކީ ޖާހިލުކަމުން، މަޖުބޫރުވެގެން ނުވަތަ ތައުވީލުކޮށްގެން ބުނާ ބަހަކަށް ވެގެން ނުވާނެ އެވެ. عمّار بن ياسر ގެ ވާހަކަ އިން ހާމަވަނީ މިވާހަކަ އެވެ. މައްކާގެ މުޝްރިކުން އެކަލޭގެފާނަށް މަޖުބޫރުކޮށްގެން އެކަލޭގެފާނުގެ ދޫފުޅުން ކުފުރުގެ ބަހެއް ބުނުވ ިއެވެ. އަދި އެކަމާ ބެހޭގޮތުން ކީރިތި ސާހިބާ ޞައްލަ ﷲ ޢަލައިހި ވަސައްލަމަ ގެ އަރިހުގައި އެކަލޭގެފާނު ޝަކުވާ ދެންނެވި އެވެ. ކީރިތި ސާހިބާ އެކަލޭގެފާނަށް ޙަދީޘް ކުރެއްވި ބަސްފުޅުގެ މާނަގައިވެ އެވެ.\n"ތިބާގެ ހިތް ބުނަނީ ކީކޭ ހެއްޔެވެ؟ ވިދާޅުވި އެވެ. ތިމަންކަލޭގެފާނުގެ ހިތް ވަނީ އީމާންކަމަށް ތަނަވަސް ވެފައެވެ. ޙަދީޘް ކުރެއްވި އެވެ. އެމީހުން އެކަމަށް މަޖުބޫރުކޮށްފިނަމަ ކިޔަށެވެ."\nابن عبّاس ވިދާޅުވެފައިވަނީ، މާތް اللَّه ބަޔާން ކުރައްވާފައިވަނީ އީމާންވުމަށް ފަހު ކާފަރުވާ މީހަކަށް ބޮޑުވެގެންވާ ޢަޛަބު ހުރި ވާހަކަ އެވެ. އެހެން ނަމަވެސް އީމާންކަމަށް ހިތްތަނަވަސްވެ ހުރެމެ، ޢަދުއްވުންގެ ކިބައިން ސަލާމަތްވުމަށް، މަޖުބޫރުވެގެން ދުލުކުރިން އެފަދަ ވާހަކަ ދައްކާ މީހަަކަށް ގެއްލުމެއް ނެތެވެ. އެހެނެއްކަމަކު، قصد ކޮށްގެންކުރާ ދައްކާ ވާހަކަތަކަށް، އެކަލާނގެ ޖަޒާ ދެއްވާނެތެވެ."


ނިއުޒީލެންޑުން ކޮވިޑް-19 ކޮންޓްރޯލް ކޮށް، ސްކޫލްތަކާ ވިޔަފާރިތައް ހުޅުވަނީ – Dhen.mv\nނިއުޒީލެންޑުން ކޮވިޑް-19 ކޮންޓްރޯލް ކޮށް، ސްކޫލްތަކާ ވިޔަފާރިތައް ހުޅުވަނީ\nދެން އެމްވީ April 27, 2020 - 1:08 pm\nނިއުޒީލެންޑްގައި ކޮވިޑް-19 ފެތުރުން ކޮންޓްރޯލްކޮށް،4ހަފްތާއަށް ދިގުދެމިގެން ދިޔަ ލޮކްޑައުން އަށް ލުއި ތަކެއްދީ ވިޔަފާރި ތަކާއި ސްކޫލްތައް ހުޅުވާލުމަށް އެގައުމުން ތައްޔާރު ވެއްޖެއެވެ.\nމިކަން އިޢުލާން ކުރަމުން ބޮޑު ވަޒީރު ޖަސިންޑާ އާޑަން ވިދާޅުވީ ، އެންމެބޮޑު ގެއްލުމުން ސަލަމާތް ވެއްޖެކަމަށާ، ވައިރަހާއި ދެކޮޅަށް ކުރި ހަނގުރާމައިން ކުރި ލިބިއްޖެކަމަަށެވެ. ނަމަވެސް އަދިވެސް ތިބެން ޖެހޭނީ ވަރަށް ފަރުވާތެރިވެގެންކަމަަށް އެކަމަނާ ވިދާޅުވިއެވެ.\nާނިއުޒީލެންޑްގައި އާންމުކޮށްފައިވާ ލޮކްޑައުން ލެވެލް-4 ގެ އަމުރުގެ ދަށުން ހުރިހާ ވިޔަފާރިއާއި ސްކޫލްތައް ބަންދުކޮށް، ހަމައެކަނި ސުޕަރމާކެޓާއި ގެއާ ކައިރި ތަންތަނަށް ދިއުމަށް ހުއްދަ ދީފައި އޮންނަތާ4ހަފްތާފަހުން، މިއަދު މި އަމުރު ވަނީ ލޮކްޑައުން ލެވެލް-3 އަށް ބަދަލު ކޮށްފައެވެ.\nމި އަމުރުގެ ދަށުން ސްކޫލްތަކާއި އޮފީސްތައް ހުޅުވި ކަމުގައިވިޔަސް، ކިރިޔާވެސް ފުރުސަތެއް އޮތްނަމަ ގޭގައި ތިބެގެން ކިޔެވުމާއި އޮފީސް މަސައްކަތްތައް ކުރުމަށް ބޮޑުވަޒީރު ވަނީ އެދިފައެވެ.\nނިއުޒީލެންޑުން މިދިން ލުއިގެ ސަބަބުން އޮންލައިންކޮށް ނުކިޔެވޭ ގްރޭޑްތަކުގެ ކުދިންނާއި، ބެލެނިވެރިންނަށް ބުދަ ދުވަހުން ފެށިގެން ސްކޫލުތައް ހުޅުވޭނެއެވެ. އަދި ކޮންމެވެސް ވަރަކަށް ރެސްޓޯރެންޓްތައް ވެސް ހުޅުވާނެއެވެ.\nވަޒީފާ ތަކަށް ދާންޖެހޭ އެއް މިލިއަން މީހުން މާދަމާ މަސައްކަތަށް ނިކުންނަ އިރު މިކަން ކުރެވޭނީ، ރައްކާތެރިވުމަށް ބޭނުންވާ އާލާތް ބޭނުންކޮށްގެން، އިޖުތިމާއި ގައިދުރުކަން ބަހައްޓައިގެންނެވެ.\nމިލުޔާއި ބެހޭގޮތުން ބޮޑުވަޒީރު އިތުރަށް ހާމަކުރި ގޮތުގައި،ލުއި ދިނުމުގެ ސަބަބުން މީހުން މަސްހުނިވާނެތީ ލޮކްޑައުން ލެވެލް-3 އަކީ ވެސް ވަރަށް ނުރައްކާތެރި ފިޔަވަޅެއް ކަމަށެވެ. އަދި "މިހާރު މި ހުޅުވާލީ އިގްތިޞާދު ކަމާ، އިޖުތިމާޢީ ދިރިއުޅުން އަދި ހުޅުވާ ނުލެވޭކަން " ފާހަގަ ކޮށް ބުނީ، ބޮޑު ވަޒީރު ވިދާޅުވީ ގިނަ މީހުނާއި ބައްދަލުކޮށް ހެދުމުގެ ހުއްދައެއް އަދި ނެތްކަމަށެވެ.\n4.8 މިލިއަން މީހުންގެ އާބާދީ އެއް އޮންނަ ނިއުޒީލެންޑްގައި ކޮވިޑް-19 އަށް ޕޮޒިޓިވް ވީ 1،469 މީހުންނެވެ. މީގެތެރެއިން މަރުވި ކަމަށް ރެކޯޑް ކުރެވުނީ 19 މީހުންނެވެ.\nބަލިޖެހޭ މީހުންގެ ފަރާތުން އެހެން މީހުނަށް މި ބަލި ވާޞިލް ވުމުގެ ދުނިޔޭގެ ރޭޓަކީ 2.5 ނަމަވެސް، ނިއުޒީލެންޑުން ބަލި ޖެހުނު މީހުންގެ ފަރާތުން ބަލި ފެތުރުނު ކަމަށް ރެކޯޑް ކުރެވުނީ 0.4 މީހުނަށްނަށެވެ. މިއީ ދުނިޔޭގެ ނިސްބަތުން ވަރަށް ދަށް އަދަދެކެވެ.


July ge Playstation Plus game thah iulaan kohfi\nޕްލޭސްޓޭޝަން ޕްލަސް ހިލޭ ތިން ގޭމް\nޕްލޭސްޓޭޝަން ޕްލަސް މެމްބަރުންނަށް ޖުލައި މަހު ދޫކުރާ ހިލޭ ގޭމްތައް އިއުލާން ކޮށްފި އެވެ.\nޖޫން 30 ވަނަ ދުވަހު ޕްލޭސްޓޭޝަން ބްލޮގްގައި އެ ކުންފުނިން ވަނީ ތިން ގޭމެއް އިއުލާން ކޮށްފަ އެވެ. މީގެ ތެރޭގައި ދެ ޕްލޭސްޓޭޝަން ހަތަަރެއްގެ ގޭމް އާއި އެއް ޕްލޭސްޓޭޝަން ފަހެއް ގެ ގޭމެއް ހިމެނެ އެވެ.\nމި ގޭމްތައް ހިލޭ ޑައުންލޯޑް ކުރުމަށް ޕްލޭސްޓޭޝަން ޕްލަސް ސަބްސްކްރިޕްޝަނެއް އޮންނަން ޖެހޭނެ އެވެ. ޕްލޭސްޓޭޝަންއިން އިއުލާން ކުރީ ތިން ގޭމެކެވެ.\nއަ ޕްލޭގް ޓޭލް: އިނޮސެންސް\nއަ ޕްލޭގް ޓޭލް އިނޮސަންސް ގެ ޕޯސްޓާ\n"އަ ޕްލޭގް ޓޭލް: އިނޮސަންސް" އަކީ ޕްލޭސްޓޭޝަން ފަހަކަށް ޖުލައި މަހު ހިލޭ ދޫކުރާ ގޭމެވެ. އަދި މި ގޭމަކީ ބިރުވެރި ގޭމެކެވެ. މި ގޭމްގައި ފެނިގެން ދާނީ މި ގޭމްގެ މައި ކެރެކްޓާ އަމީސިއާ އަދި އޭނާގެ ކޮއްކޮ ހްޔޫގޯ ދުނިޔެއަށް ދިމާވެފައިވާ ބަލިމަޑު ކަމަކުން ސަލާމަތް ވުމަށް ކުރާ މަސައްކަތްތަކެވެ.\nކޯލް އޮފް ޑިއުޓީ: ބްލެކް އޮޕްސް 4\nކޯލް އޮފް ޑިއުޓީ: ބްލެކް އޮޕްސް4ގެ ޕޯސްޓާ\nއެކްޓިވިޝަންއިން ނެރޭ ކޯލްއޮފް ޑިއުޓީ ފްރެންޗައިސްގައި މަގްބޫލްކަމެއް ހޯދައިފައިވާ ބްލެކް އޮޕްސް ސީރީޒްގެ ހަތަރުވަނަ ބަޔަކީ އެހެން ކޯލް އޮފް ޑިއުޓީ ގޭމްތަކާއި ތަފާތު ގޭމެކެވެ. މި ގޭމްގައި ކެމްޕޭން މޯޑެއް ނުވެ އެވެ. ނަމަވެސް މަލްޓިޕްލެޔާ މޯޑް ޒޮމްބީސް އާއި ބެޓަލް ރޯޔަލް މޯޑެއް މިގޭމްގައި ހިމެނެ އެވެ.\nމި ގޭމަކީ ޕްލޭސްޓޭޝަން ހަތަރަކަށް ނެރެފައިވާ ގޭމެކެވެ.\nޑަބްލިއުޑަބްލިއުއީ ޓޫކޭ: ބެޓަލް ގްރައުންޑްސް\nޑަބްލިއުޑަބްލިއުއީ ޓޫކޭ: ބެޓަލް ގްރައުންޑްސް ގެ ޕޯސްޓާއެއް\nޓޫކޭއިން ނެރެފައިވާ މަޝްހޫރު މި އާކޭޑް ގޭމްއަކީ ކުޅެލަން މަޖާ ގޮތަކަށް ޑިޒައިން ކޮށްފައިވާ ގޭމެކެވެ. މި ގޭމްގައި ޑަބްލިއުޑަބްލިއުއީގެ ތަރިން ފެނިގެންދާނެ އެވެ. އަދި މި ގޭމްގައި މި ތަރިންނަށް ހާއްސަ ބާރުތަކެއް ބޭނުން ކުރެވޭނެ އެވެ. މި ގޭމްގެ ޕްލޭސްޓޭޝަން ހަތަރެއްގެ ވާޝަން ޕްލޭސްޓޭޝަން ޕްލަސް މެމްބަރުންނަ ހިލޭ ޑައުންލޯޑް ކުރެވޭނެ އެވެ.\nޕްލޭސްޓޭޝަން ޕްލަސްގެ ޖުލައި މަހުގެ ހިލޭ ގޭމްތައް ޖުލައި ހަޔަކާއި އޮގަސްޓް ދޭކާއި ދެމެދު ޑައުންލޯޑް ކުރެވޭނެ އެވެ. އަދި ޕްލޭސްޓޭޝަން ޕްލަސް ސަބްސްކްރިޕްޝަން ބޭނުން ކުރާ މުއްދަތުގައި މި ގޭމްތައް ހިލޭ ބޭނުން ކުރެވޭނެ އެވެ.


ޕާކިސްތާނަށް ދޭ އަސްކަރީ އެހީއިން 300 މިލިއަން ޑޮލަރު އެމެރިކާއިން...\nޕާކިސްތާނަށް ދޭ އަސްކަރީ އެހީއިން 300 މިލިއަން ޑޮލަރު އެމެރިކާއިން ކަނޑާލައިފި\nޕާކިސްތާނުގެ އިތުރުން ފަލަސްތީނަށް އެހީވާ އދގެ ޖަމްއިއްޔާއަށް ދޭ އެހީވެސް އެމެރިކާއިން ވަނީ ކަނޑާލާފައި\nއެހީތައް ކަނޑާލާނެކަމުގެ އިޝާރާތެއް ކުރިންވެސް އެމެރިކާއިން ދިން\n2 ސެޕްޓެންބަރ 2018 | އާދީއްތަ 18:32\nޕާކިސްތާނާއިމެދު އެމެރިކާއިން ކުރާ ތުހުމަތުތައް ޕާކިސްތާނުން ދޮގުކުރޭ\nޕާކިސްތާނަށް ދޭ އަސްކަރީ އެހީއިން 300 މިލިއަން ޑޮލަރު ކަނޑާލުމަށް އެމެރިކާއިން ނިންމައިފިއެވެ.\nއެމެރިކާގެ ދިފާޢި ވުޒާރާ ޕެންޓަގަންއިން ބުނީ ޕާކިސްތާނަށް ދޭ އެހީއިން ބައެއް ކަނޑާލަން ޖެހުނީ ހަނގުރާމަވެރި ޖަމާޢަތްތައް ހުއްޓުވުމަށް އެޤައުމުގެ އަސްކަރިއްޔާއަށް ނުކުޅެދުމުންކަމަށެވެ. ޕެންޓަގަންއިން ބުނީ އެމެރިކާއިން ދޭ އެހީގެ ދާއިރާތައް އިތުރަށް އެޤައުމުން ވިސްނަމުންދާކަމަށެވެ. ޕާކިސްތާނަށް ދޭ އަސްކަރީ އެހީ ކަނޑާލާނެކަމަށް އެމެރިކާއިން ރަސްމީކޮށް ހޮނިހިރު ދުވަހު އިއުލާންކުރިނަމަވެސް، ޕާކިސްތާނަށް ދޭ ހުރިހާ ސަލާމަތީ އެހީއެއް ކަނޑާލާނެކަމަށް އެމެރިކާއިން މިދިޔަ ޖެނުއަރީ މަހު ވަނީ އިއުލާންކޮށްފައެވެ.\nމީގެ ކުރިން އެމެރިކާގެ ރައީސް ޑޮނަލްޑް ޓްރަމްޕް ވަނީ ޕާކިސްތާނުން އެމެރިކާގެ އެހީ ހޯދުމަށްފަހު އެމެރިކާއަށް އޮޅުވާލަމުންދާކަމަށް ތުހުމަތުކުރައްވާފައެވެ. އެމެރިކާއިން ތުހުމަތުކުރާ ގޮތުގައި ޕާކިސްތާނަކީ ހަނގުރާމަވެރިންނަށް ރައްކާތެރި މާހައުލެކެވެ. އަދި އެޤައުމުގައި ތިބެގެން ސަރަހައްދީ ރޮނގު ހުރަސްކޮށް އަފްޣާނިސްތާނަށް ހަނގުރާމަވެރިން ހަމަލާދެމުންދާކަމަށް އެމެރިކާއިން ތުހުމަތުކުރެއެވެ.\nޕެންޓަގަންއިން ވަނީ ހައްޤާނީ ނެޓްވޯކާއި، ޕާކިސްތާނުގެ ޠާލިބާނުން ހުއްޓުވުމަށް ޕާކިސްތާނަށް ނުކުޅެދިފައިވާތީ އެކަމާއި ކަންބޮޑުވުން ފާޅުކޮށްފައެވެ. އެމެރިކާއިން ވަނީ އެއްވެސް ތަފާތުކުރުމެއް ނެތި ހުރިޙާ ޓެރަރިސްޓް ގްރޫޕްތަކާއި ދެކޮޅަށް ހަނގުރާމަކުރުމަށް ޕާކިސްތާނަށް ގޮވާލާފައެވެ.\nއެމެރިކާއިން ޕާކިސްތާނަށް ދޭ އެހީގެ ތެރެއިން އެތައް ސަތޭކަ މިލިއަން ޑޮލަރެއް ކަނޑާލާފައިވާކަން އިއުލާންކޮށްފައި މިވަނީ ޕާކިސްތާނުގެ އައު ބޮޑުވަޒީރު އިމްރާން ޚާންއާއި ބައްދަލުކުރެއްވުމަށް އެމެރިކާގެ ޚާރިޖީ ވަޒީރު މައިކް ޕޮމްޕެއޯ އިސްލާމްއާބާދަށް ދަތުރުކުރެއްވުމަށް ހަމަޖެހިފައިވަނިކޮށެވެ.\nޕާކިސްތާނަށް ދޭ އަސްކަރީ އެހީ ކަނޑާލުމަށް އެމެރިކާއިން ނިންމިއިރު، ހުކުރު ދުވަހު އެމެރިކާއިން ވަނީ ފަލަސްތީނުގެ ރެފިއުޖީންނަށް އެހީވާ އދގެ ޖަމްއިއްޔާ، ޔޫއެން ރިލީފް އެޖެންސީއަށް ދެމުންދާ އެހީވެސް ކަނޑާލާފަައެވެ.


Mimahuge 28-29 ga ppmge congress baahvan ninmaifi\nމިމަހުގެ 28 ވަނަ ދުވަހާއި 29 ވަނަ ދުވަހު ޕީޕީއެމްގެ ކޮންގްރެސް ބާއްވަން ނިންމައިފި\n8 މަސް,2ހަފްތާ,6ދުވަސް, 21 ގަޑި, 24 މިނެޓް, 55 ސިކުންތު ކުރިން 2970ޝަހީދާ އަބްދުﷲ ސައީދު\nޕީޕީއެމްއިން ބޭއްވި ނޫސްވެރިންގެ ބައްދަލުވުމެއްގެ ތެރެއިން\nމިމަހުގެ 28 ވަނަ ދުވަހާއި 29 ވަނަ ދުވަހު ޕީޕީއެމްގެ ކޮންގްރެސް ބާއްވަން ޕީޕީއެމްއިން ނިންމައިފިއެވެ.\nޗެނަލް ތާޓީންގެ ނިއުސްޓޯކު ޕްރޮގްރާމްގައި ވާހަކަދައްކަވަމުން ޕީޕީއެމްގެ ކައުންސިލް މެންބަރ އަދި ހޯމްމިނިސްޓްރީގެ ޑެޕިއުޓީ މިނިސްޓަރ އަހުމަދު ސިއްދީގު ވިދާޅުވީ ޕާޓީގެ ހިންގުން ވަރުގަދަކޮށް، ކުރިއަށް އޮތް ރައްޔިތުންގެ މަޖިލީހުގެ އިންތިޚާބު ކާމިޔާބު ކުރުމަށްޓަކާ އެޕާޓީން ގިނަ މަސައްކަތްތަކެއް ކުރަންޖެހޭ ކަމަށެވެ.\nއެގޮތުން މިމަހުގެ 28 އަދި 29 ވަނަ ދުވަހު ޕާޓީގެކޮންގްރެސް ބާއްވަން ކައުންސިލުން ނިންމާފައިވާ ކަމަށް ވިދާޅުވިއެވެ. ސިއްދީގު ވިދާޅުވީ ކޮންގްރެސްގައި ބައިވެރިވާ މީހުން މާލެ ގެނައުމުގެ މަސައްކަތް މިހާރު ކުރަމުންދާކަމަށް. އޭނާ ވިދާޅުވީ ކޮންގްރެސްއަށް ފަހު ޕާޓީ އިތުރަށް ވަރުގަދަވެގެންދާނެ ކަމަށެވެ.\nސިއްދީގު ވިދާޅުވީ ރައީސުލްޖުމްހޫރިއްޔާ އަބްދުﷲ ޔާމީންގެ ރިޔާސީދައުރު ފުރިހަމަވާނީ ނޮވެންބަރު މަހުގެ 17 ވަނަ ދުވަހު ކަމަށާއި، އެމުއްދަތު ހަމަވަންދެން އެމަނިކުފާނު ވެރިކަމުގައި ހުންނަވާނެ ކަމަށެވެ. ނަމަވެސް އިދިކޮޅު ފަރާތްތަކުން ރިޔާސީ އިންތިޚާބު ކާމިޔާބު ކުރެއްވި ފަހުން އެކި ގޮތްގޮތުން ރައީސް ޔާމީނަށް ދަތިތައް ކުރަމުންދާކަމަށް ވިދާޅުވިއެވެ.\nސިއްދީގު ވިދާޅުވީ އިންތިޚާބު ކާމިޔާބު ވުމުން މިއަދު ރާއްޖެއިން ފެނިގެންދަނީ އިރާގުގެ ވެރިކަން ބަދަލުވި އިރު ފެނިގެންދިޔަ ފަދަ މަންޒަރުތަކެއް ކަމަށެވެ. އެގޮތުން މަގުތައް ހަލަބޮލިކޮށް ރައީސް ޔާމީންގެ ފޮޓޯފުޅުތައް އަންދާ ހަދަމުންދާކަން ސިއްދީގު ފާހަގަކުރެއްވިއެވެ.\nމީގެއިތުރުން ސިއްދީގު ވިދާޅުވީ ރައީސް ޔާމީންގެ ފަސް އަހަރުގެ ދައުރު ނިމިގެންދާއިރު މާލޭގެ މަގުތަކުގެ އަމާންކަން ގާއިމްކޮށްދެއްވި ކަމަށާއި، ރައްޔިތުންގެ ސުލްހަ މަސަލަސްކަން ގާއިމްކޮށްދެއްވި ކަމަށެވެ. ނަމަވެސް އިދިކޮޅު ފަރާތްތަކުން އިންތިޚާބު ކާމިޔާބު ކުރުމާއެކު މަގުތަކުގެ އަމާންކަން ނަގާލަން މަސައްކަތް ކުރަމުންދާކަން ސިއްދީގު ފާހަގަކުރެއްވިއެވެ.


Covid19: Addu ge haalathu gohun goha - AO News\nކޮވިޑް19: އައްޑޫގެ ހާލަތު ގޯހުން ގޯހަށް\nއައްޑޫ ސިޓީ މީދޫ ފޮޓޯ: އޭއޯ ނިއުސް\nއައްޑޫ ސިޓީގައި ކޮވިޑް ބަލި ފެތުރުން ކޮންޓްރޯލް ނުކުރެވި އެ ސިޓީގެ ހާލަތު މި ވަނީ ވަރަށް ބޮޑަށް ގޯސްވެފައެވެ.\nއިއްޔެ އެކަނިވެސް އައްޑޫ އިން 86 މީހަކު ކޮވިޑަށް ޕޮޒިޓިވްވެފައިވާއިރު އެ ސިޓީގެ އެކްޓިވް ކޭސްތަކުގެ އަދަދުވަނީ 349 އަކަށް އަރާފައެވެ. އައްޑޫ ސިޓީގައި އެންމެ ބޮޑަށް ބަލި ފެތުރެމުން އަންނަ ހިތަދޫ އާއި މީދޫގެ އިތުރުން އިއްޔެ ފޭދޫއިންވެސް ގިނަ އަދަދެއްގެ ބަޔަކުވަނީ ބައްޔަށް ޕޮޒިޓިވްވެފައެވެ. އިއްޔެ ފޭދޫއިން ޖުމްލަ 31 ފަރާތެއް ބައްޔަށް ޕޮޒިޓިވްވެފައިވާއިރު އެ އަވަށުގެ ޖުމްލަ އަދަދުވަނީ 58ކަށް އަރާފައެވެ.\nބަލި އެންމެ ބޮޑަށް ފެތުރިފައިވާ ހިތަދޫ އިންވެސް އިއްޔެ 31 މީހަކު ޕޮޒިޓިވްވެފައިވާއިރު އެ އަވަށުގެ ޖުމްލަ އަދަދު ވަނީ 158 ކަށް އަރާފައެވެ. މީދޫ އިން އިއްޔެ 15 މީހަކު ޕޮޒިޓިވްވެފައިވާއިރު އެ އަވަށުގެ ޖުމްލަ ވަނީ 67ކަށް އަރާފައެވެ. މަރަދޫފޭދޫ އިން އިއްޔެ 05 މީހަކު ޕޮޒިޓިވްވެފައިވާއިރު އެ އަވަށުގެ ޖުމްލަ ވަނީ 19 އަށް އަރާފައެވެ. އިއްޔެ މަރަދޫ އިން ދެ މީހަކު ޕޮޒިޓިވްވެފައިވާއިރު ހުޅުދޫ އިން ވެސް ޕޮޒިޓިވްވެފައިވަނީ ދެ މީހުންނެވެ.\nހުޅުދޫގައި ކޮވިޑްގެ އެކްޓިވް ކޭސްތައް 29 އަށް އަރާފައިވާއިރު މަރަދޫގެ އެކްޓިވް ކޭސްތަކުގެ ޖުމްލައަކީ 05ކެވެ. އައްޑޫ ރިސޯޓްތަކުން 09 މީހަކު ޕޮޒިޓިވްވެފައިވާއިރު ޕޮޒިޓިވްވެފައިވާ ވަކި އެހެނިހެން ހިސާބުތަކުން 04 މީހަކު ވަނީ ޕޮޒިޓިވްވެފައެވެ. އައްޑޫ އީއޯސީ އިން އެހެނިހެން ގައި ހިމެނިފައިވަނީ ކޮން ސަރަހައްދެއްގައި އުޅެމުންދާ ބައެއްކަން ހާމަކޮށްފައެއް ނުވެއެވެ.\nއައްޑޫގައި ކޮވިޑަށް ޕޮޒިޓިވްވާ މީހުންގެ އަދަދު އިތުރުވަމުން އަންނައިރު، އެ ސިޓީގައި ހޮސްޕިޓަލުގައި ބާއްވައިގެން އެކަކަށް އަންނަނީ ފަރުވާ ދެމުންނެވެ.\nކޮވިޑް- އައްޑޫ ކޭސްކޮވިޑް19އައްޑޫ ސިޓީ


Madhuri Dixit aai Sanjay Dutt ge "Kalank" anna mahuge 17 gai | Mihaaru\n"ކަލަންކް" ގެ ޕޯސްޓަރެއްގައި ވަރުން: ފިލްމު އަންނަ މަހުގެ 17 ގައި ރިލީޒް ކުރާނެ.\nމަދޫރީ ޑިކްސިޓާއި ސަންޖޭ ދަތުގެ "ކަލަންކް" އަންނަ މަހުގެ 17 އަށް އަވަސްކޮށްފި\n10 މާޗް 2019 - 07:37\nމި އަހަރު ގިނަ ބަޔަކު އެންމެ ބޮޑަށް އިންތިޒާރުކުރާ ފިލްމުތަކުގެ ތެރޭގައި ހިމެނޭ "ކަލަންކް" ކުރިން ރިލީޒް ކުރަން އޮތް ތާރީހަށް ވުރެ ދެ ދުވަސް ކުރިން ސިނަމާތަކަށް ގެންނަން ނިންމައިފި އެވެ.\nކަރަން ޖޯހަރު ޕްރޮޑިއުސްކޮށް، އަބީޝެކް ވަރުމަން ޑައިރެކްޓްކޮށްފައިވާ މި ޕީރިއަޑް ޑްރާމާ ކުރިން އަންނަ މަހުގެ 19 ގައި ރިލީޒްކުރަން ނިންމި ނަމަވެސް، ފިލްމު މިހާރު ތާވަލުކޮށްފައި ވަނީ އަންނަ މަހުގެ 17 އަށެވެ.\n"ކަލަންކް" އަކީ 1940 ގެ އަހަރުތަކުގައި ހިނގާ ހާދިސާތަކެއްގެ މައްޗަށް ބިނާކޮށް، އަބީޝެކް ލިޔެ، ޑައިރެކްޓްކޮށް 80 ކްރޯޑް ރުޕީސްގެ ބަޖެޓަކުން ހަދާފައިވާ ފިލްމެކެވެ. ފިލްމުގެ ޕްރޮމޯޝަން މިހާރު ފަށާފައިވާ އިރު، މައިގަނޑު ކާސްޓުންނަށް ފިލްމުގައި ކިޔާ ނަންތަކާ އެކު، ވަކިވަކި ޕޯސްޓަރުތަކެއް ވެސް ވަނި އާންމުކޮށްފަ އެވެ.\n"ކަލަންކް" އަކީ ނުވަދިހައިގެ އަހަރުތަކުގައި ހިންދީ ސިނަމާގައި އެންމެ ވިދާލި އެއް ޖޯޑު އަދި ލޯބީގެ ގުޅުމެއް ވެސް ކުރިން ބޭއްވި މަޝްހޫރު ދެ ތަރިން ކަމަށްވާ މަދޫރީ ޑިކްސިޓާއި ސަންޖޭ ދަތު ވެސް އެކީގައި ވަރަށް ގިނަ އަހަރުތަކަކަށް ފަހު ސްކްރީނުން ފެނިގެން ދާނެ ފިލްމެކެވެ. ފިލްމުގައި މަދޫރީ ކުޅެފައިވާ ކެރެކްޓާގެ ނަމަކީ ބަހާރް ބޭގަމް އެވެ. "ކަލަންކް" ގެ އެ ރޯލް ކުރިން ކުޅެން އޮތީ ސްރީދޭވީ އެވެ.\nނަމަވެސް މިދިޔަ އަހަރުގެ ކުރީކޮޅު އޭނާ މަރުވުމުން މަދޫރީ އަށް ފިލްމުން ފުރުސަތު ލިބުނީ އެވެ.\nސަންޖޭ "ކަލަންކް" އިން ފެނިގެން ދާނީ ބަލްރާޖް ޗައުދަރީގެ ރޯލުންނެވެ. ވަރުން ދަވަންއަކީ ޒަފަރެވެ. އާލިއާ ބަޓްގެ ކެރެކްޓާއަކީ ރޫޕް އެވެ. ސޮނާކްޝީއަކީ ސަތިއާ އެވެ. އަދި އަދިތިޔާ ރޯއި ކަޕޫރާކީ ދޭވް ޗައުދަރީ އެވެ.\nފިލްމުގެ އިތުރު ކާސްޓުންގެ ތެރޭގައި ކްރިތީ ސެނަން، ކުނާލް ކޭމޫ، ކިއާރާ އަދުވާނީ އަދި ޓީވީ އެކްޓަރު ހިތޭން ތޭޖްވާނީ ހިމެނެ އެވެ.\nކަރަން ބުނީ "ކަލަންކް" ގެ ޓީޒާ ޓްރެއިލާ އަންނަ އަންގާރަ ދުވަހު ދައްކައިލާނެ ކަމަށެވެ. މި ފިލްމަކީ އޭނާގެ ސްޓޫޑިއޯ ދަރްމާ ޕްރޮޑަކްޝަނން ގެނެސްދޭ ފުރަތަމަ ޕީރިއަޑް ޑްރާމާ އެވެ.\n"ކަލަންކް" އަކީ 2014 ގައި ރިލީޒް ކުރި "2 ސްޓޭޓް" ގެނެސް ދިން އަބީޝެކްގެ ދެވަނަ ޑައިރެކްޝަނެވެ.


Kudakudhin ah jinsee goanaa kuri2meehakah ma'aafu dhinee kuree sarukaarun: Clemency Board - One Online\n1 ޑިސެމްބަރު 2021، މާލެ، ޕީޕީއެމް އޮފީސް: ދެ އަހަރު ޖަލުގައި ހޭދަކުރެއްވުމަށްފަހު ސުޕްރީމް ކޯޓުން ހުކުމް ބާތިލު ކުރުމުން މިނިވަންވެވަޑައިގެންނެވި، ރައީސް އަބްދުﷲ ޔާމީން ރައްޔިތުންނަށް ޝުކުރު ދެންނެވުމަށް "ޝުކުރިއްޔާ ލޮބުވެތި ރައްޔިތުން" ގެ ނަމުގައި ބޭއްވި ޖަލްސާގައި --- ވަން ފޮޓޯ: ޔޫސުފް ސޮފްވާން\nކުޑަކުދިންނަށް ޖިންސީ ގޯނާކުރި ދެ މީހަކަށް މައާފުދިނީ ކުރީ ސަރުކާރުން: ކްލެމެންސީ ބޯޑު\nކުޑަކުދިންނަށް ޖިންސީ ގޯނާ ކުރުމުގެ ކުށުގައި ހުކުމް ތަންފީޒު ކުރަމުންދިޔަ ދެ މީހަކަށް މައާފުދީފައިވަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ކަމަށް ކްލެމެންސީ ބޯޑުން ބުނެފިއެވެ.\nޖެންޑާ މިނިސްޓްރީން އިއްޔެ އަޕްޑޭޓްކޮށް އާންމުކުރި ކުޑަކުދިންނަށް ޖިންސީ ގޯނާ ކުރި މީހުންގެ ވަނަވަރު ހިމެނޭ ދަފުތަރުގައި ދެ މީހަކަށް މައާފު ދީފައިވާ ކަމަށް ބުނެފައިވެއެވެ. އެ ދަފުތަރުގައި ބުނެފައިވާގޮތުން ކްލެމެންސީ ބޯޑުގެ ނިންމުމާ އެއްގޮތަށް މައާފު ދީފައިވަނީ ހދ. މާވައިދޫ، ބޮލިޖެހިގެ، އަފްރާހް ހުސައިން (31 އަހަރު) އާއި ނ. މަގުދޫ، ޖަހާމުގުރިގެ، މުހައްމަދު ޖަލީލު (28 އަހަރު) އަށެވެ.\nއެކަމާ ގުޅިގެން އެޓާނީ ޖެނެރަލް އޮފީހުގެ މީޑިއާ ޑިރެކްޓަރު ހުސެއިން ހަސަން މިރޭ ވިދާޅުވީ، އަފްރާހު ހުސައިންގެ އަދަބު އެއް މަހަށް ކުރުކޮށް، އަދަބު ލުއި ކުރަން ކްލެމެންސީ ބޯޑުން، އޭރުގެ ރައީސަށް ލަފާ ދިނީ 22 މާޗު 2016ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016 ގައި ކަމަށެވެ.\nމުހައްމަދު ޖަމީލުގެ އަދަބު ހަތް ދުވަހަށް ކުރުކޮށް، އަދަބު ލުއި ކުރަން އޭރުގެ ރައީސަށް ކްލެމެންސީ ބޯޑުން ލަފާ ދިނީ 29 ފެބްރުއަރީ 2016 ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016ގައި ކަމަށް ހުސައިން ވިދާޅުވިއެވެ.\nކުޑަކުއްޖަކާއެކު ޖިންސީ އަމަލު ހިންގުމުގެ ދައުވާ އަފްރާހުގެ މައްޗަށް ސާބިތުވާ ކަމަށް ހުކުމްކޮށްފައި ވަނީ 24 މާޗު 2013 ގައެވެ. އޭނާއަށް އިއްވާފައިވަނީ 14 އަހަރުގެ ޖަލު ހުކުމެކެވެ.\nކުޑަކުއްޖަކާއެކު ޖިންސީ އަމަލެއް ހިންގައިގެން ޖަލީލު ދިހަ އަހަރަށް ޖަލަށްލުމަށް ހުކުމް ކުރީ 27 ޑިސެމްބަރު 2012 ގައެވެ.\nކްލެމެންސީ ބޯޑަކީ މާއާފުކޮށްދިނުމަށް އެދި ނުވަތަ އަދަބު ލުއިކޮށްދިނުމަށް އެދި ރައީސުލްޖުމްހޫރިއްޔާއަށް ހުށަހެޅުމުން އެ ހުށަހެޅުން ދިރާސާކޮށް އެ ހުށަހެޅުމާ މެދު އަމަލުކުރަންވީ ގޮތުގެ ލަފާދިނުމަށް އުފައްދާފައިވާ ބޯޑެކެވެ.\nގުޅޭ ޓެގު އެޓަރނީ ޖެނެރަލް ކުޑަކުދީންނަށް ކުރާ އަނިޔާ ކުޑަކުދިންނަށް ކުރާ ޖިންސީ ގޯނާ އެޓަރނީ ޖެނެރަލްސް އޮފިސް ކުރީގެ ރައީސް އަބްދުﷲ ޔާމީން


Dhalathu ge hazaanaa belehehtumugai 27 aharu\nދައުލަތުގެ ހަޒާނާ ބެލެހެއްޓުމުގައި 27 އަހަރު\nމިހާރު މިއުޅޭ ޒުވާނުން އެއް ދުވަހު ވަޒީފާ އަށް ނުކުތްނަމަ، އަނެއް ދެ ދުވަހު ހުންނާނީ ސަލާމުގަ އެވެ. ވަޒީފާގެ ޒިންމާ އަދަދެއް ނުކުރާނެ އެވެ. ދެން އޮތީ އިހުލާސްތެރިކަމާއި ތެދުވެރިކަމެވެ. ވަޒީފާ އަދާ ކުރާ ތަނަށް އިހުލާސްތެރިކަމެއް ނެތި ހިޔާނަތްތެރިވުމުން އެންމެ ފަހުން ޖެހޭނީ އެ މީހަކު ވަޒީފާ އިން ވެސް ވަކި ކުރާށެވެ. ނަމަވެސް މީގެ ޒަމާންގަނޑެއް ފަހަތަށް ދާއިރު، އޮތީ މުޅިން ތަފާތު ވާހަކަ އެކެވެ. ވަޒީފާއެއް ދީފިނަމަ ތެދުވެރިވާނެ އެވެ. ވެރިޔާ އަށް ވަފާތެރިވާނެ އެވެ. ވަޒީފާ އަށް އިހުލާސްތެރިވާނެ އެވެ. މަސައްކަތް ކުރަނީ ވެސް ހަމަ ކުރާ ހިތުންނެވެ. އެ ފަދަ އެއް މިސާލަކީ މިހާރު އުމުރުން 66 ގެ އަހަރުތައް ގުނަމުން ގެންދާ، މުހައްމަދު ހާޝިމް އެވެ.\nހާޝިމް އެންމެ ފުރަތަމަ ވަޒީފާ އަށް ނުކުންނެތީ އުމުރުން އެންމެ 18 އަހަރުގަ އެވެ. އެއީ އޭރު އޭނާގެ އެންމެ ފުރާވަރެވެ. އެއީ 1974 ވަނަ އަހަރެވެ. ފުރަތަމަ ވަޒީފާ އަދާކުރެއްވީ ރައްޔިތުން މަޖިލީހުގަ އެވެ. ކާތިބެއްގެ ވަޒީފާ އެވެ. އޭރު ކުރަން ޖެހޭ ކަމަކީ ރައްޔިތުން މަޖިލީހުގެ މެންބަރުން ދައްކަވާ ވާހަކަތައް އަކުރުން އަކުރަށް ލިއުމެވެ. ރެކޯޑު ކުރެވޭނެ ވަސީލަތެއްހާ ހިސާބުވެސް ނެތް އެ ޒަމާނުގައި ހާޝިމް އެ މަސައްކަތް ކުރެއްވީ މެންބަރުންގެ ވާހަކަތައް ވަގުތުން ވަގުތަށް ލިޔުއްވައިގެން އެވެ. މެންބަރުންގެ ވާހަކަތައް ލިޔުއްވުމަށް ފަހު، ޔައުމިއްޔާ ތައްޔާރު ކުރެއްވުމަކީ އޭރު އޭނާގެ ޒިންމާ އެވެ.\n"އޭރު އެންމެ ބުރަ ކަމަކީ މެންބަރުން ވާހަކަ ދައްކާއިރު ލިޔުން. ހުރިހާ މެންބަރުން ދައްކާ ވާހަކަ ލިޔަން ޖެހޭ. އެހެންވެ މައިގަނޑު ވާހަކަތައް ލިޔަނީ. ލިޔެފައި ގުޅުވާލަނީ،" ފުރަތަމަ ވަޒީފާގެ ތަޖުރިބާ ހިއްސާ ކުރައްވަމުން ހާޝިމް ވިދާޅުވި އެވެ.\nފައިސާ ގުނުމުގައި 27 އަހަރު\nމަޖިލީހުގައި އުޅުއްވުމަށް ފަހު ބަދަލުވީ ރާއްޖޭގައި ކުރާ ކައިވެނިތަކާއި ވަރިތައް ރަޖިސްޓްރީ ކޮށްދޭ ސެކްޝަނަށެވެ. އެއަށް ފަހު އުޅުނީ އިސްލާމީ ކަންތައްތަކާ ގުޅޭ ދައުލަތުގެ އިދާރާގައިވެސް ވަޒީފާ އަދާކުރެއްވި އެވެ. ދެން އެއަށް ފަހު ވެލްފެއާ ޑިވިޝަނަށެވެ. އެ ހުރިހާ ތަޖުރިބާއަކަށް ފަހު ސަރުކާރުން ނިންމީ އޭނާ ފިނޭންސް މިނިސްޓްރީއަށް ބަދަލުކުރާށެވެ. އެ މިނިސްޓްރީގެ ޕެންޝަނާ ބެހޭ ބަޔަށެވެ. ދެން ބަދަލު ކުރީ، މަރުކަޒީ ބޭންކް (އެމްއެމްއޭ) އަށެވެ. އޭރު އެ ތަނުގެ ވެރި އަކަށް ހުންނެވީ މަޝްހޫރު ސިންގަޕޫރު މަނިކުފާނެވެ. މިއީ އޭނާގެ މަސައްކަތުގެ މައިދާނުގެ ބޮޑު ފެށުމެކެވެ.\n"އިސްމާއިލް ފަތުހީ ވިދާޅުވީ އެމްއެމްއޭ އަށް ބަދަލުވެވިދާނެ ހޭ؟ ފުރަތަމަ ވާހަކަ ދެއްކީ ކޭޝި އަރަކަށް ބަދަލު ކުރަން. ނަމަވެސް ފަހުން ގެންދިޔައީ އެސިސްޓެންޓް ކޭޝިއަރަކަށް. ބުނީ ކޭޝިއަރަކަށް ބަދަލު ކުރާނީ ފަހުންނޭ. އަޅުގަނޑާ ހަވާލުކުރީ ފައިސާ ބެލެހެއްޓުން. އެމްއެމްއޭ އަށް ވަންނަ ފައިސާ ބަލަހައްޓަން ޖެހެނީ. އެމްއެމްއޭގައި ހުންނަ ތިޖޫރީ ބަލަހައްޓަނީ،" ހާޝިމް ވިދާޅުވި އެވެ.\nއެ ވަޒީފާގައި، ހާޝިމްގެ މައިގަނޑު މަސައްކަތަކީ ކޮންމެ ދުވަހަކު މަރުކަޒީ ބޭންކަށް ވަންނަ ފައިސާ ގުނުމެވެ. އަދި އެ ފައިސާ މަރުކަޒީ ބޭންކުގެ ތިޖޫރީގައި ރައްކާ ކުރުމެވެ. އެ މަސައްކަތުގައި ހާޝިމް 27 އަހަރު ހޭދަކުރި އެވެ. މި ދުވަސްތަކުގައި ދައުލަތުގެ ހަޒާނާ އަށް ފައިސާ ގިނަވާ ދުވަސްތައް ދިޔަ އެވެ. އަދި ހަޒާނާގެ ތަޅުދަނޑި ގޭގައި ބާއްވަން ޖެހޭ ކިތަންމެ ދުވަހެއް ދިޔަ އެވެ. އެކަމަކު އޭނާގެ އިހުލާސްތެރިކަމެވެ.\nސަރުކާރަށް 47 އަހަރުގެ ހިދުމަތް\n"ކުރީ ޒަމާނުގައި އެހާ ފައިސާ ގިނަ އެއް ނޫން. އެކަމަކު އޭރު ވެސް އަތްމަތީގައި 200 މިލިއަން ނޫނީ 300 މިލިއަން ރުފިޔާ ވަރު ގެންގުޅެން ޖެހޭ ދުވަސްވެސް ދޭ. އޭރަކު ކެމެރާ އެއް ނުހުންނާނެ. މަދު ވިއަސް އަޅުގަނޑު ޒިންމާ ވާން ޖެހޭނީ. އެކަމަކު ދުވަހަކު ވެސް މައްސަލައެއް ނުޖެހޭ،" އެމްއެމްއޭގެ ކޭޝިއަރެއްގެ ވަޒީފާ ވެސް އަދާ ކުރެއްވި، ހާޝިމް ވިދާޅުވި އެވެ.\nއޭނާ މި ވަޒީފާގައި އުޅުއްވީ އުޅޭ ހިތުންނެވެ. ހަޔާތުގެ ގިނަ ކަންތައްތަކެއް ގުރުބާން ކުރުމަށް ފަހު އެވެ.\n"ތިޖޫރީގެ ހުރިހާ ތަޅުދަނޑި ތަކެއް ހުންނަނީ ހަވާލުކޮށްފަ ގޭގައި. އެހެންވެ އެއް ގަޑިއިރުން ނުދެވޭ ހިސާބަށް ވުރެ ދުރަށް ދިއުމަކީ ވެސް މަނާ ކަމެއް. އެހެންވެ ސަލާމެއް ނުބުނެވޭ. ބަލި ވިއަސް ބޭސް ކާލައިގެން ވަޒީފާ އަށް ނުކުންނަނީ. އިރާދުކުރެއްވިއްޔާ ބޮޑު ބަޔެއް ވެސް ނުވޭ. ސަލާން ބުނާނަމަ އެ ބަޖެހޭ ތިޖޫރީތަކުގެ ކޮމްބިނޭޝަން ދަސްކޮށްދޭން އެހެން މީހަކަށް. އެކަން ކުރަން ޖެހޭނެ ނުކުންނަން. އެގޮތަށް ނުކުމެއްޖެނަމަ އެ ދުވަސް އެދިޔައީ. އެހެންވެ ސަލާމެއް ވެސް ނުބުނަން. ޗުއްޓީ ނަގާނަމަ ދުރާލާ އެކަން ކުރަނީ،" ހާޝިމް ވިދާޅުވި އެވެ.\nސަލާމެއް ނުބުނެ، ގަޑިއެއް ނުޖެހެ\nހާޝިމް އެމްއެމްއޭގައި މަސައްކަތް ކުރެއްވި 27 އަހަރާއެކު ސަރުކާރަށް 47 އަހަރު ހިދުމަތް ކުރައްވާފަ އެވެ. ދެ ޕެންޝަނާއެކު ސަރުކާރުގެ ވަޒީފާ އިން މުސްކުޅި ކުރެއްވިއިރު އޭނާއަކީ އެންމެ ވަފާތެރިޔާ އެވެ. އެހެން މީހުންނަށް މިސާލު ދެއްކެވި ބޭފުޅެކެވެ. ދުވަހަކު ވެސް ގަޑި ޖެހި ފައެއް ނުވެ އެވެ.\nމި ދުވަސްތަކުގައި ނުރައްކާތެރި ދުވަސްތަކާ ދިމާވި އެވެ. ރާއްޖޭގެ ފަސް ރައީސުންނާ ބައްދަލު ވެއްޖެ އެވެ. ރާއްޖޭގެ ތާރީހުގެ ހުރިހާ މުހިންމު ދުވަސްތަކުގެ ތަޖުރިބާ ކުރެއްވި އެވެ. ނަމަވެސް އެންމެ ބިރުވެރި އެއް ހާދިސާއަކީ "ބޮޑު ބުރާސްފަތި" ކަމަށް އޭނާ ވިދާޅުވި އެވެ. ރައީސް އިބްރާހިމް ނާސިރުގެ ވެރިކަމާ ދެކޮޅަށް ބަގާވަތް ކުރި އެ ދުވަހު ވެސް ހާޝިމް ވަނީ އެ ދުވަހު ކައިވެނި ކުރި މީހުންގެ ކަންތައްތައް ރަނގަޅަށް ބަލަހައްޓާފަ އެވެ. ދެން އެންމެ ފާހަގަ ކޮށްލެވުނު ދުވަހަކީ ރައީސް މުހައްމަދު ނަޝީދުގެ ވެރިކަން ވެއްޓުނު ދުވަސް ކަމަށް ހާޝިމް ވިދާޅުވި އެވެ.\nހާޝިމް ވަނީ މިހާރުގެ ކުދިންނަށް ރަނގަޅު މިސާލެއް ދައްކާފަ އެވެ. އަދި އޭނާ ވަނީ މިހާރުގެ ޒުވާނުންނަށް މެސެޖެއް ވެސް ދެއްވާފަ އެވެ. އެ މެސެޖަކީ ކަމަށް ކަމޭހިތައިގެން މަސައްކަތް ކުރުމެވެ. ހިޔާނާތްރި ނުވުމެވެ.\n"ބޭކާރު ހުސް ވަގުތު ނުނަގައި ވަޒީފާއެއްގައި އުޅެން ވާނީ. އެހެން ނޫނީ ހަގީގަތުގައި އެ މީހަކަށް މުސާރަ ވެސް ހަލާލެއް ނުވާނެ. ހިޔާނާތެއް ރިޝްވަތެއް ނެތި ވަޒީފާ އަދާކުރަން ޖެހޭނީ. ގަޑިޖެހުމާއި ހުސް ވަގުތު ބޭކާރުކޮށް ނެގުމަކީ ވެސް ހަގީގަތުގައި ހިޔާނާތެއް."\nމުސްކުޅި ބަހެއްގައި އޮވެ އެވެ. އަތުގައި ހޭކުނީއްޔާ އޮންނާނީ ދަތުގައިވެސް ހޭކިފަ އެވެ. އެކަމަކު ހާޝިމް ތަފާތެވެ. ދައުލަތުގެ ހަޒާނާ އޭނާގެ އަތުގައި 27 އަހަރު ހޭކުނެވެ. އެކަމަކު އޭނާގެ ދަތަކު ނުހޭކެ އެވެ. ދުވަހަކުވެސް ހިޔާނާތެއް ނުވެ އެވެ. ސަރުކާރުން 47 އަހަރު ހޭދަކޮށް ވަކިވީ އިހުލާސްތެރިކަމާއެމުގައެވެ.\nއުދަރެހުން އަރައިގެން އަންނަ ތަރި!\nހައްލަކީ އުމަރުގެ ޕާފެކްޓް ފިޓް!\nޝިރުހާންގެ ތިން އެސްގެ، ސިއްރު ކާމިޔާބީ!\nސިޓީ ބޭކަރީގެ ކާމިޔާބީން ލަތީފުގެ ވާހަކަ\nޑޮކްޓަރަކު މަރުވުމުގެ ކުރިން ކުރި ޓުވީޓް ވައިރަލް ވެއްޖެ


Hubble Telescope ge masakaiy huttumakah\nނާސާގެ ހަބްލް ޓެލެސްކޯޕްގެ މަސައްކަތް ހުއްޓުމަކަށް\nނާސާގެ ހަބްލް ޓެލެސްކޯޕް\nނާސާގެ ހަބްލް ޓެލެސްކޯޕްގެ ސޮފްޓްވެއާއަށް ދިމާވެފައިވާ މައްސަލަތަކެއްގެ ސަބަބުން އެ ޓެލެސްކޯޕްގެ މަސައްކަތްތަކަށް ހުއްޓުމެއް އަތުވެއްޖެ އެވެ.\nނާސާ އިން 1980 އިގެ އަހަރު ތަކުގައި ޖައްވަށް ފޮނުވާފައިވާ ހަބްލް ޓެލެސްކޯޕަށް 40 އަހަރަށް ވުރެ ގިނަ ދުވަސް ވެފައިވާއިރު މި ޓެލެސްކޯޕްގެ ސޮފްޓްވެއާ އަށް މައްސަލަ ދިމާވީ ވެސް އޭގެ އުމުރު ދިގުވެ ކުރަންޖެހުނު ބައެއް މަސައްކަތްތައް ނުކުރެވި ހުރުމުންނެވެ.\nނާސާއިން ބުނެފައިވާ ގޮތުގައި އެންމެ ފުރަތަމަ މި މައްސަލަ ދިމާވެފައި ވަނީ މިދިޔަ ހަފުތާގަ އެވެ. އަދި މެމޮރީ މައްސަލައެއް ކަމަށް ބަލައި މި ޓެލެސްކޯޕް ވަނީ ޓްރަބްލްޝޫޓް ކޮށްފަ އެވެ. ނަމަވެސް މިދިޔަ ހުކުރު ދުވަހު އަލުން ވަނީ މައްސަލަ ދިމާވެފަ އެވެ.\nހަބްލް ޓެލެސްކޯޕްގެ "ޕޭލޯޑް" ކޮމްޕިއުޓަރަށް ދިމާވެވފައިވާ މި މައްސަލަ ހައްލުކުރުމަށް ނާސާ އިން މަސައްކަތްތަކެއް ކުރަމުން އެބަދެ އެވެ. ޓެލެސްކޯޕަށް މައްސަލަ ކުރިމަތިވި ސީދާ ސަބަބެއް އޮޅުންފިލުވުމުގެ މަސައްކަތްވެސް ނާސާ އިން ދަނީ ކުރަމުންނެވެ.\nހުކުރު ދުވަހު މައްސަލަ ޖެހުމަށް ފަހު ނާސާއިން ވަނީ ހަބްލް ޓެލެސްކޯޕްގެ ބެކަޕް، ކޮމްޕިއުޓާ ސިސްޓަމަށް ބަދަލު ކުރުމަށް މަސައްކަތް ކޮށްފަ އެވެ. ނަމަވެސް މިކަން ވަނީ ދެ ފަހަރެއްގެ މަތިން ނާކާމިޔާބު ވެފަ އެވެ.\nނާސާ އިން ބުނާ ގޮތުގައި ހަބްލް ޓެލެސްކޯޕްގެ އިންސްޓުރޫމަންޓްތައް މިހާރު ވަނީ ސޭފް މޯޑްގަ އެވެ. އަދި ޓްރަބަލްޝޫޓް ކުރުން ކުރިއަށްދާ ކަމަށެވެ.\nހަބްލް ޓެލެސްކޯޕަކީ ނާސާ އަދި ޔޫރަޕިއަން ސްޕޭސްް އޭޖެންސީ ގުޅިގެން އުފައްދާފައިވާ ޓެލެސްކޯޕް އެކެވެ. ފަޒާގައި މަސައްކަތް ކުރަމުންދާ މި ޓެލެސްކޯޕަކީ ފަޒާގެ ފޮޓޯތަކާއި މަންޒަރުތައް ރެކޯޑު ކުރުމަށް ނާސާ އިން ބޭނުންކުރަމުން އަންނަ ޓެލެސްކޯޕެކެވެ. އަދި މި ޓެލެސްކޯޕް ބޭނުންކޮށްގެން ވަރަށް ބައިވަރު ހޯދުންތައްވެސް ހޯދާފައިވެ އެވެ.\nފަޒާއަށް ދިޔަ ފުރަތަމަ ބިލިއަނަރަކަށް ރިޗަޑް ބްރެންސަން\nޕްރޮޓޮޓައިޕް ސެޓަލައިޓް މަސައްކަތް ފަށަނީ


PPM in dhekkee "biya manzareh", mi vee kihineh? | Mihaaru\nލޯކަލް ކައުންސިލްތަކުގެ އިންތިޚާބުގެ ކެމްޕެއިން ރަސްމީކޮށް ފެށުމަށް ޕީޕީއެމުން ރޭ ކާނިވާ ސަރަހައްދުގައި ބޭއްވި ޖަލްސާގައި މީހުންތައް ފުރާލާފައި.---ފޮޓޯ: އަހުމަދު އަވްޝަން/މިހާރު\n29 ފެބުރުއަރީ 2020 - 16:05 134 comments\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން ހުންނެވީ ބޮޑު ކުށެއް ސާބިތުވެ، ޖަލު ހުކުމެއްގަ އެވެ. އިދިކޮޅު ލީޑަރެއްގެ ގޮތުގައި ހުންނެވި އެމަނިކުފާނު ނެތުމުގެ މާޔޫސްކަން ޕާޓީގެ ހިންގުމަށް އެބައޮތެވެ. މި ހާލަތުގައި، ޕާޓީ ލީޑު ކުރައްވާނެ ބޭފުޅަކާ މެދު ވެސް ހިޔާލުތަފާތުވުން ބޮޑެވެ. ރައްޔިތުންގެ މަޖިލީހުގައި، ޕީޕީއެމްގެ މެމްބަރުން މަދުވުމުން އެކަށީގެންވާ ގޮތެއްގައި ސަރުކާރު ޒިންމާދާރެއް ނުކުރެވެ އެވެ. އިދިކޮޅު ޕާޓީއެއްގެ ދައުރު ހަރަކާތްތަކުން ވެސް ނުފެނެ އެވެ. ރަށްރަށުގައި ޕީޕީއެމްގެ ގޮފިތައް ވެސް ވަނީ "ހުއްޓިފަ" އެވެ.\nބަލިކަށިވެފައި އޮތް ޕީޕީއެމާ ދިމާލަށް، މި ސަރުކާރު ހިންގާ ކޯލިޝަންގެ އެންމެ ބޮޑު ޕާޓީ، އެމްޑީޕީން އަމާޒުކުރާ އެއް ފާޑުކިއުމަކީ، އިދިކޮޅު ޕާޓީއެއް ނެތުމުން ޑިމޮކްރަސީގެ އުސޫލުތައް ނަގަހައްޓާ އެ ޕާޓީ އަށް އުނދަގޫވާ ކަމަށެވެ. ޕީޕީއެމް، ޒިންމާދަރުވާން ވެއްޖެ ކަމަށް އެމްޑީޕީގެ އެކިއެކި ބޭފުޅުން ގެންދަވަނީ ވިދާޅުވަމުންނެވެ.\nއެ ހަމަލާތައް ޕީޕީއެމަށް ފޮނުވާލަނީ ރިޔާސީ ިއންތިޚާބާއި މަޖިލީސް އިންތިޚާބުގައި ރައްޔިތުން އަޣުލަބިއްޔަތު ދިނީ އެމްޑީޕީ އަށް ކަން ހެއްކަކަށް ދައްކަމުންނެވެ. ވެރިކަން ހިންގުމާއި ރައްޔިތުންގެ މަޖިލީހުގައި ވެސް އާރާއި ބާރު އޮތީ އެމްޑީޕީ އަށެވެ. ކައުންސިލް އިންތިޚާބުގެ ކެމްޕޭނަށް ބެލިއަސް، ހުރިހާ މޮޅެއް ހޯދުމުގެ ފުރުސަތު ވެސް ފަހިވެފައި އޮތީ، ވެރިކަމުގައި އޮތް ޕާޓީގެ ހައިސިއްޔަތުން އެމްޑީޕީ އަށެވެ. ކައުންސިލް އިންތިޚާބަށް އަމާޒުކޮށް، ލާމަރުކަޒީ ގާނޫނަށް ބޮޑެތި އިސްލާހު ގެނެސް ބާރުތައް ރައްޔިތުންގެ އަތްމައްޗަށް ދޫކޮށްލައިފި އެވެ.\nއެކަމަކު ކައުންސިލް އިންތިޚާބާ ހަމައިން މި ފެނުނީ ކޮން މަންޒަރެއް ހެއްޔެވެ؟ އެމްޑީޕީގެ ރެކޯޑު، ޕީޕީއެމުން ރޭ މުގުރާލައިފި އެވެ! ޕީޕީއެމަކީ ބަލިކަށި ޕާޓީއެއް ކަމެއް ރޭގައި ނުފެނުނެވެ. ސަރުކާރުގައި ޕީޕީއެމް އޮތް އިރު ވަޒީފާގެ ބިރަށް އެ ޕާޓީގެ ޖަލްސާތަކަށް މީހުން ދާ ކަމަށް ބުނަމުން އައި ނަމަވެސް ރޭގައި ޔަގީނުން ވެސް އެ ބިރެއް ނެތެވެ. ސަރުކާރުގައި އެއްވެސް ނުފޫޒެއް ނެތެވެ.\nޖަލްސާ ބާއްވާ ކޮންމެ ތަނެއް، ފުރާލައި ފޯރި އާއި ޖޯޝުގައި ބިޔަ ބޮޑު ޖަލްސާތައް ބާއްވާ އެމްޑީޕީން އެންމެ ފަހުން ބޭއްވި ޖަލްސާ އަށް ލިބުނީ ފިނި ތަރުހީބެކެވެ. ގިނަ ގޮނޑިތައް ހުރީ ހުހަށެވެ. ކައުންސިލް އިންތިޚާބުގައި ވެސް ގިނަ ކައުންސިލްތަކުގެ މެޖޯރިޓީ ހޯދަން އަމާޒު ހިފައިގެން ތިބި ޕާޓީގެ ކެމްޕޭން ލޯންޗިންގައި ޕާޓީގެ އާއްމު މެމްބަރުން ނުފެނުމަކީ އެމްޑީޕީ އަށް ވެސް ލިބުނު ހައިރާން ކަމެކެވެ.\nހިތްދަތިކަން ލިބުނު އެ މަންޒަރުން އެމްޑީޕީ އަރައިނުގަނެވި އުޅެނިކޮށް، ރޭ ޕީޕީއެމުން ބޭއްވި ޖަލްސާގައި ދައްކާލި ސައިޒުން އިތުރު މާޔޫސްކަމެއް ޕާޓީގެ އާއްމު މެމްބަރުންނަށް ލިބުނު ކަން ޔަގީން ވަނީ ސޯޝަލްމީޑިއާގައި ބައެއް މީހުން ބަންޑުންކޮށްލި ޝުއޫރުތަކުންނެވެ.\nރިޔާސީ އިންތިޚާބުގެ ނާކާމިޔާބީން މާޔޫސްވެފައި ތިބި ޕީޕީއެމުން އަލިމަސްކާނިވަލުގައި ރޭ ބޭއްވި ޖަލްސާގެ ސައިޒު ބޮޑެވެ. މުޅި ކާނިވާ ސަރަހައްދު ފުރައިލި އެވެ. މީހުން ހާޒިރުވާނެ އަދަދަށް ބަލައި ޖެހި ގޮނޑިތައް ފުރިގެން ދެން އެތުރި ގޮނޑިތަކުން ވެސް ޖާގައެއް ނުލިބި ޕާޓީގެ އިސް ބައެއް ބޭފުޅުން ވެސް ތިއްބެވީ ކޮޅަށެވެ.\nމިވި ކިހިނެއް ހެއްޔެވެ؟\nއެމްޑީޕީގެ ޖަލްސާ ކުރިއަށް ދިޔައިރު ގިނަ ގޮނޑިތަކެއް ހުހަށް.\nޕީޕީއެމްގެ ޖަލްސާގެ ސައިޒު، ދެ ޕާޓީން ވިސްނައިދޭ ގޮތް ތަފާތެވެ. ޕީޕީއެމުން ބުނީ ރޭގެ ޖަލްސާ އިން ފެނުނީ ރިޔާސީ އިންތިޚާބުގެ ވޯޓު އޮޅުވައިލުމާއި އެ އިންތިޚާބަށް ވި ވައުދުތައް ނުފުއްދެވުމާއި ރައްޔިތުން ބޭނުންވާ ސްޕީޑުގައި މަޝްރޫއުތައް ނުހިންގުމާއި ސަރުކާރުގެ ބައެއް ސިޔާސަތުތަކުން ރައްޔިތުން ރުޅިއެރުވުމާއި ދައުލަތުގެ ބަޖެޓް ވަކި ބަޔަކަށް 'ބަހައި ހުސްކުރުން' ފަދަ ގޯސް ފިޔަވަޅުތަކުގެ ނަތީޖާ ކަމަށެވެ. ކައުންސިލްތަކުގެ މެޖޯރިޓީ އެމްޑީޕީ އަށް ދޭންޖެހޭ ސަބަބެއް ނެތް ކަން އަދަދުން ރޭ ސާފުކޮށްދީފި ކަމަށް ޕީޕީއެމުން ބުންޏެވެ.\nރޭގެ ޖަލްސާއާ ގުޅުވައި ދައްކާ މި ވާހަކަތަކަށް ރައްދު ނުދީ އެމްޑީޕީގެ ލީޑަޝިޕް އަދި ހިމޭނުން އޮތް ނަމަވެސް ސޯޝަލް މީޑިއާގައި ހަރަކާތްތެރި އާއްމު މެމްބަރުން ޖަވާބު ދީފި އެވެ. ޕާޓީ އަށް މަރުދޭ ބައެއް ސަޕޯޓަރުން އެމްޑީޕީގެ ދިފާއުގައި ތެދުވެ ބުނީ މީގެ ކުރިން ވެސް ޕީޕީއެމުން ޖަލްސާތަކުގައި ސައިޒު ދެއްކި ކަމަށެވެ. އެ ސައިޒާ ގުޅިފައި ވަނީ މުޅި ރާއްޖެ އިން މީހުން ޖަމާކޮށްގެން ޖަލްސާ ބޭއްވުމެވެ. ކައުންސިލް އިންތިޚާބަށް ޕީޕިއެމްގެ ޓިކެޓުގައި އެކި ކައުންސިލްތަކަށް ވާދަކުރާ ކައުންސިލަރުންނާއި އެކި ރަށްތަކުން ގެނައި ޕީޕިއެމްގެ ސަޕޯޓަރުން ރޭގެ ޖަލްސާގައި ބައިވެރިވި ކަމުގެ ފޮޓޯތައް އެމްޑީޕީން އަންނަނީ އާއްމުކުރަމުންނެވެ.\nޕީޕީއެމުގެ ވިސްނުމަކީ ބާރާއި ވެރިކަން ހިންގުން މައި ސަރުކާރަށް ޖަމާކުރުން ކަން ރޭގެ ޖަލްސާ އިން ވެސް އެނގުނު ކަަަމަށާއި އެމްޑީޕީން ކައުންސިލް އިންތިޚާބުގެ ކެމްޕޭން ލޯންޗްކުރީ މަރުކަޒީކޮށް ކަމަށް ބައެއް މެމްބަރުން ދަނީ ބުނަމުންނެވެ. އަލިމަސްކާނިވަލުގައި ޖަލްސާ ބޭއްވި ވަގުތު މުޅި ރާއްޖޭގެ 50 އަށް ވުރެން ގިނަ ރަށުގައި، އެމްޑީޕީގެ އިސް ބޭފުޅުން ބައިވެރިވެވަޑައިގަތް ޖަލްސާތައް އޮތް ކަން ޕާޓީން ވެސް ވަނީ ހާމަކޮށްފަ އެވެ. ނަމަވެސް އެއީ ހަގީގަތެއް ނޫން ކަމަށް ހާމަކުރެއްވީ އެ ޕާޓީގެ ރައީސް އަދި ކުރީގެ ރައީސް މުހައްމަދު ނަޝީދެވެ.\nއެމްޑީޕީގެ ޖަލްސާ ގައި އާދަޔާ ޚިލާފަށް މީހުން މަދުވުމުން އެކަމުން ދިފާއުވާކަށް ނަޝީދު މަސައްކަތްޕުޅެއް ނުކުރައްވަ އެވެ. އެމަނިކުފާނު މީޑިއާގައި ދެއްކެވި ވާހަކަފުޅުން ދޭހަވީ މައްސަލަ އަކީ ސަރުކާރު ކަމެވެ. މާލޭގައި އެމްޑީޕީގެ 35،000 އަށް ވުރެ ގިނަ ސަޕޯޓަރުން ތިބި އިރު، އެ އެންމެން ޖަލްސާ އަށް ނުނިކުތީ ހިތްހަމަނުޖެހުންތަކެއް ހުރުމުން ކަމަށް އެމަނިކުފާނު ވިދާޅުވެ، ހަގީގަތާ ކުރިމަތިލެއްވި އެވެ.\nސަރުކާރުން ކޮށްދޭން ބުނި ކަންތައްތައް ނުކުރެވި، އެ ހިތްހަމަނުޖެހުމުގެ ނަތީޖާ އަކީ ލޯކަލް ކައުންސިލްތަކުގެ ކެމްޕެއިން އެމްޑީޕީން ފެށުމަށް މާލޭގައި ބޭއްވި ޖަލްސާގައި ޖެހި ގިނަ ގޮނޑިތަކުގައި އިށީންނާނެ މެމްބަރަކު ނެތުމެވެ. ޚާއްސަކޮށް ގޯތިގެދޮރުގެ މައްސަލަ އަށް މި ސަރުކާރުން ހައްލެއް ހޯދައެއް ނުދެވުނެވެ. ޔާމީންގެ ސަރުކާރުން ފެށި ބޯހިޔާވަހިކަމުގެ މަޝްރޫއުގެ ފޮނިމީރުކަން ވެސް ހޯދައެއް ނުދެވުނެވެ.\nލާމަރުކަޒީގެ މާނައަކީ މާލެއަށް ތޮއް ނުޖެހުން، އެމްޑީޕީން ބޭއްވީ ލާމަރުކަޒީ ޖަލްސާއެއް..\nއެމްޑީޕީން އިން ދިޔައީ ފުރައިގެން ރަށްރަށަށް، ޕީޕީއެމްއިން ރަށްރަށުން މާލެއައީ.. pic.twitter.com/SuTXiOk1xk\n— waddey (ވައްޑެ) 🎈 (@WaddeyAli) February 29, 2020\nމިއީ، އެމްޑީޕީގެ ޖަލްސާގައި މީހުން މަދުވުން އެހެން ގޮތަކަށް ވިސްނައިދޭން ދެއްކިދާނެ ހުއްޖަތެއް ކަަމަށް ގަބޫލުނުކުރާ އާއްމު މެމްބަރުންތަކެއް އެބަތިއްބެވެ. އެ މީހުންގެ ޝަކުވާ ގުޅިފައި ވަނީ އެތައް ކަމަކާ އެވެ. މަޖިލީސް އިންތިޚާބާއި ޕާޓީގެ އެތެރޭގެ މަގާމްތައް ހޮވުމާއި މި ކައުންސިލް އިންތިޚާބަށް ޕްރައިމަރީ ބޭއްވި ގޮތާ މެދު ހިތްހަމަނުޖެހުންތަކެއް އެބަހުއްޓެވެ. އެމްޑީޕީގެ ވެރިކަން 2012 ގައި ނިމުމުން، ވަރުބަލިކަމެއް ނެތި މަގުތަކުގައި އުޅުނު މީހުން އެކަހެރިކުރުމުގެ ދެރަ އާއި ރުޅިވެރިކަން ވެސް އެބައޮތެވެ. ވައުދުތައް ނުފުދި، އިންތިޒާރު ދިގުލައި، ނާއުއްމީދުވެފައި ތިބި މީހުން ވެސް މަދެއް ނޫނެވެ.\nއެމްޑީޕީގެ ހަރަކާތްތަކުގައި އިސްކޮށް އުޅުނު އެ ޕާޓީގެ ކުރީގެ ކައުންސިލް މެމްބަރު ޝުއައިބު، ޕީޕީއެމްގެ ޖަލްސާއާ ގުޅުވައި ވިދާޅުވީ އެމްޑީޕީގައި ވޭތުވެދިޔަ 17 އަހަރުގެ ތެރޭޣައި އެންމެ ލަދުގަތީ ރޭ ކަމަށެވެ. އެ ޓުވީޓުގައި އޭނާ ވަނީ ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދާއި އެމްޑީޕީގެ ޗެއާޕާސަން އަދި މަޖިލީހުގެ މެމްބަރު ހަސަން ލަތީފް ޓެގު ކުރައްވައިފަ އެވެ.\n"އެމްޑީޕީ އަށް ލަދުވެތި ރެއެއް. މިނިވަން ބަހުސުން ފެށިގެން މިހާތަނަށް ދެރަނުވާ ވަރަށް ދެރަވެއްޖެ. ލީޑަޝިޕް ނުދެއްކުމުން ނުކުތް ނަތީޖާ،" ޝުއައިބު ވިދާޅުވި އެވެ.\nމީގެ ފަހުން ވެސް އޭނާގެ ޝުއޫރުތައް ހިއްސާކުރެއްވި އިރު، އެހެން ޓުވީޓެއްގައި ވިދާޅުވީ ވަޒީފާގެ ބިރު ދައްކައިގެން ޖަލްސާ އަށް ދިޔަ އެއްވެސް މީހަކު ރޭގައި ނެތް ކަމަށެވެ. އޭނާ އެހެން ވިދާޅުވީ، ކުރިން ޕީޕީއެމްގެ ޖަލްސާގެ ސައިޒު ބިޔަ ކަމަށް ދައްކަނީ ސިވިލް ސާވަންޓުން ހިމެނޭ ގޮތުން ވަޒީފާގެ ބިރު ދައްކައި ޖަލްސާތަކަށް މީހުން ގެންދާ ކަމަށް މިހާރު ވެރިކަންކުރާ ކޯލިޝަނުން އަމާޒުކުރި ފާޑުކިއުމާ ގުޅުވަ އެވެ.\nMDP ah Ladhuvethi reyeh @presidencymv @MohamedNasheed @MDPSecretariat @HassanLatheef\n😢 Minivan bahusun feshin mihaathanah dhera nuvaa varah dhera vejje 😡 Leadership nidhekku mun nikuiy natheejaa 😡\nIdhikolhu jalsaa ah bodu tharuheebeh! https://t.co/bsKhoo0RAN\n— Shuaib Ali 🎈 (@ShuaibMaldives) February 28, 2020\nއޭނާ ވިދާޅުވި ގޮތުގައި މިހާރު މިއޮތީ އެމްޑީޕީގެ ވެރިކަމެއް ނޫނޭ ބުނަން މާ ހިތްހަމަޖެހެ އެވެ. ވެރިކަން ކުރާ ކޯލިޝަނުން އެމްޑީޕީ ވަކިވާން ގައުމީ މަޖިލީހަށް ހުށަހަޅަން ވެސް އޭނާ ހިޔާލު ދެއްވި އެވެ. އެމްޑީޕީ މެމްބަރުންނާ އެކު އާއްމުން ރުޅިވެރިކަން ބާލަނީ ސަރުކާރަށް ކަމަށް ވިދާޅުވި އެވެ.\nމި ޝުއޫރުތައް ހުއްޓަސް، ފަހުން ކުރެއްވި ޓުވީޓްތަކުގައި ކައުންސިލް އިންތިޚާބު ކާމިޔާބުވާނީ އެމްޑީޕީ އަށް ކަމުގެ އުއްމީދު އާ ކޮށްދެއްވި އެވެ.\nޝުއައިބަށް އުފެދުނު ސުވާލު އެހެން މީހަކު ވެސް އަހާފައިވެ އެވެ. ޔަޒީދުގެ ނަމުގައި ޓުވީޓްކުރި އެ މީހާ އަހާފައި ވަނީ ވަޒީފާގެ ބިރެއް ނެތި ޕީޕީއެމަށް އެހާ ތާއީދު ބޮޑުވީ ކީއްވެގެން ހެއްޔެވެ؟\nSubuhaanahllah..! PPM jalsaa fenifa hairaanve antharees vehjje Adhi mi ulhenee mi varikamah dhulhu aharu nufurigen! Ingigen mi dhanee haalathu badhaluvamun anna goiy.\n— Mohamed Musthafa (@Thimarafushi) February 28, 2020\nއެމްޑީޕީގެ ސިޔާސަތުތަކަށް ތާއީދުކުރާ ރައްޔިތުންގެ މަޖިލީހުގެ ތިމަރަފުށީ ދާއިރާގެ ކުރީގެ މެމްބަރު މުހައްމަދު މުސްތަފާ ކުރެއްވި ޓުވީޓެއްގައި ވިދާޅުވީ ޕީޕީއެމްގެ ޖަލްސާ ފެނިފައި ހައިރާންވެ އަންތަރީސް ވެއްޖެ ކަމަށެވެ. ވެރިކަމަށް ދޮޅު އަހަރު ނުފުރެނީސް ހާލަތު ބަދަލުވަމުން އަންނަތަން ފެންނަ ކަމަށް ވިދާޅުވި އެވެ.\nބިޔަ ޖަލްސާއެއް ބޭއްވުމުގެ އުފާވެރިކަމާއި ފަޚުރުވެރިކަމުގައި ތިބި ޕީޕީއެމްގެ ގިނަ ސަޕޯޓަރުން ބުނެފައި ވަނީ ރޭގެ ޖަލްސާ އަށް ހާޒިރުވެ ތިބީ ބިރުދައްކާފައި ތިބި ބައެއް ނޫން ކަމަށެވެ.\nHama gaimunves miee sarukaaru muvazzafunnah biru dhakkaigen genesfa thibi baeh noon. #MeeMageyRaajje #LCE2020 #FreePresidentYameen pic.twitter.com/97uOKteNIg\n— Hamdhan Shakeel (@HamdhanShakeel) February 28, 2020\nޔާމީންގެ ފުރަތަމަ ނައިބު އަދި ފަހުން ވަރަށް ބޮޑަށް ޕާޓީ އަށް ފާޑުވިދާޅުވި ޑރ. މުހައްމަދު ޖަމީލް އަހުމަދު ކުރެއްވި ޓުވީޓެއްގައި ވިދާޅުވީ ޕީޕީއެމްގެ ޖަލްސާ އިން ރޭ ފެނުނީ ޔާމީނާއި ޕީޕީއެމްގެ ސަރުކާރުގެ އިޚްލާސްތެރި މަސައްކަތް ރައްޔިތުން ބަލައިގެންފި ކަން ކަމަށެވެ. އަދި ތިން ކަމަކަށް ރައްޔިތުން ނޫނެކޭ ބުނި ކަން ކަމަށާއި އެއީ އިސްލާމްދީނާއި މިނިވަންކަމަށް ގޮންޖެހުމާއި އާއްމުވަމުންދާ ކޮރަޕްޝަންގެ އަމަލުތަކާއި ނަޝީދުގެ ސިޔާސަތުތައް ކަމަށް ވދިާޅުވި އެވެ.\nޕީޕީއެމްގެ ކުރީގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެމްބަރު އަބްދުﷲ ޚަލީލް ވިދާޅުވީ ރައްޔިތުންގެ ހުވަފެންތަކުގައި ކުލަ ޖައްސަވައިދެއްވީ ޔާމީން ކަމަށެވެ. ރޭ ފެނުނީ ސަޅިބައިސާ ކަނޑާ ބަޔަކު ވެރިކަމަށް ގެނައުމުން މާޔޫސްވެފައި ތިބި ދިވެހި ގައުމު ޔާމީނަށް އެދި ގޮވާ މަންޒަރު ކަމަށެވެ.\nރައްޔިތުންގެ ހުވަފެންތަކުގަ ކުލަޖައްސަވައިދެއްވީ ރައީސް ޔާމީން. މިފެންނަނީ ސަޅި ބައިސާ ކަނޑާ ބަޔަކު ވެރިކަމަށް ގެނެވުމުން މާޔޫސްވެފައިވާ ދިވެހި ގައުމު, ރައީސް ޔާމީންއަށް އެދި ގޮވާ މަންޒަރު.#މީމަގޭރާއްޖެ pic.twitter.com/P1IcMIcIg9\n— Dr. Abdulla Khaleel (@abkhaleel) February 28, 2020\nޕީޕީއެމްގެ މި ވާހަކަތަކަށް އެމްޑީޕީގެ ބައެއް ސަޕޯޓަރުން ރައްދުދިނީ އެ ޕާޓީގެ ރައީސް ނަޝީދު އާއްމުކޮށް ވިދާޅުވާ "މިތުރުންގެ ހިތަށް ދަތިކުރި ކަޅު ކޮންމެ ރެއެއް ވެސް ފިތުރަތުގެ އުސޫލުން ނިމިދަނީ ފަތިހަށެ އަމުދުން" ޅެން ބައިތުންނެވެ.\n“Mithurunge hithah dhathikuri kalhu konme re-ehves, fithurathuge usoolun nimidhanee fathihashe amudhun.”\n— Shaheeda LCE20 (@dhaitha) February 28, 2020\n"..އިރާދަކުރެއްވިއްޔާ އެމްޑީޕީ އޮތީ ގަދަކޮށް ބަދަހިކޮށް. އެހެން އެ ދައްކާ ސައިބޯނި ބޮއްކަކަށް އެމްޑީޕީ ނުގުޑާނެ" އިސްލާހު ކުރަން ކަންކަން ހުރި ކަން ފާހަގަކޮށް ޓުވީޓް ކުރި މީހަކު ބުނެފައިވެ އެވެ.\n"އެމްޑީޕީ، މި އޮޑިއެއް ނުފެތޭނެ. މިއީ ހުރިހާ ކަނޑަކަށް ހެޔޮވަރު އޮޑިއެއް، މި އޮޑީގައި ތިބީ ހިތްވަރުގަދަ ރައްޔިތުން"\nMDP miodiyeh nufetheyne meehurihaa kadakah heyovaru odieh miodeega thibee hihvarugadha rahyathun miodi midhanee ragalhu faalakah ekan viya nudhen ppm kithame masah katheh kuriyas ragyathun balaehnuganaane MDP yaki abadhuves rahyathun nah luifasey hakohdheyne paatee kanyageen?\n— kashavaru (@hassafaiz639) February 29, 2020\nރިޔާސީ އިންތިޚާބުގެ ތެރޭގައި ވެސް ޕީޕީއެމުން ބިޔަ ޖަލްސާތައް ބާއްވައި އަދަދު ދައްކައިލި އެވެ. އެކަމަކު، އެ ޖަލްސާތަކުން ފެނުނު އަދަދާއި ވޯޓުގެ ނަތީޖާގެ އަދަދު ދިމައެއް ނުވި އެވެ. ދެން އޮތީ، ރޭ ޕީޕީއެމްގެ ޖަލްސާ އިން ފެނުނު އަދަދު ކައުންސިލް އިންތިޚާބުގެ ނަތީޖާ އިން ވެސް ދައްކާނެތޯ އުފައްދާ ސުވާލެވެ.\nކައުންސިލް އިންތިޚާބުގެ ކުރިން، ޕީޕިއެމުން ހެދި ގޮތަށް ރަށްރަށުން ވާދަކުރާ ކައުންސިލަރުންނާ އެކު މާލޭގައި ބިޔަ ޖަލްސާއެއް ބާއްވައި އެމްޑީޕީގެ އަދަދު ވެސް ދެއްކިދާނެ އެވެ. ޖަލްސާތަކުން ފެންނަ އަދަދާއި ދައްކާ ވާހަކަތަކުގެ "ބިޔަ މަންޒަރު" ގުޅިފައި އޮތީ ވޯޓުގެ ނަތީޖާއާ އެވެ. ރޭގައި މިވީ ކިހިނެއްތޯ އަހާ ސުވާލަށް ސާފު ޖަވާބެއް ވެސް އޭރުން ލިބިދާނެ އެވެ. އެކަމަކު، ސަރުކާރާއި ރައްޔިތުންގެ މަޖިލީސް ވެސް އެއް ބަޔަކަށް ދީގެން، މިދިޔަ ދުވަސްތަކުގައި ކުރެވުނު ތަޖުރިބާގެ ނަތީޖާ ލޯކަލް ކައުންސިލްތަކުގެ އިންތިޚާބުން ނުފެނިދާނެއެކޭ ވެސް ނުބުނެވޭނެ އެވެ. ސަރުކާރުން ކޮށްދޭން ބުނި އެތައް ކަމެއް ކޮށްނުދެވި، ފަހަތުފަޔަށް ބުރަވުމުގެ ނަތީޖާއާ ކުރިމަތިލާން ވެސް ޖެހިދާނެ އވެެ.\nއިތުރު ލިޔުންތައް އެމްޑީޕީ ސިޔާސީ ޕާޓީ ދިވެހި ސަރުކާރު ލޯކަލް އިންތިހާބު ޕީޕީއެމް ޕީޕީއެމް/ޕީއެންސީ އިއްތިހާދު ލޯކަލް ކައުންސިލްތަކުގެ އިންތިޚާބު 2020 އިދިކޮޅު ފަރާތްތައް\nކެމްޕެއިނަށް ދައުލަތުގެ ވަސީލަތްތައް ބޭނުންކުރޭ:އިދިކޮޅު


އަލް އިމާމު އަޙްމަދު: أحمد بن حنبل – إمام أهل السنة –4– DhiSalafiyyah\n03/11/2015 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nއެކަލޭގެފާނަށް ބައެއް ޢިލްމުވެރިން ކިޔުއްވާފައިވާ ޘަނާ.\nއިމާމް ޢަހްމަދު ބުން ޙަންބަލް އަކީ ޢިލްމުގެ ފުންމިން ނޭގޭ ކަނޑެއްފަދަ ބޭފުޅެކެވެ. އެކަލޭގެފާނަށް ޢިލްމުވެރިން ކިޔުއްވާފައިވާ ޘަނާތައް ތަފްޞީލުކޮށް ލިޔަން ވެއްޖެނަމަ މިލިޔުން އިންތިހާއަށް ދިގުވެގެން ހިނގައިދާނެއެވެ. އެހެންކަމުން ކުޑަ މިންވަރެއް މިލިޔުމުގައި ހިމަނާލާނަމެވެ. والله يغفر لنا تقصيرنا في حقه\nعلي بن المدني ގެއަރިހުން الخطيب ރިވާކުރެއްވިއެވެ. އެކަލޭގެފާނު ވިދާޅުވިއެވެ.\n“”ހަމަކަށަވަރުން ﷲތަޢާލާ ދެބޭފުޅަކު މެދުވެރިކުރައްވާ މިދީނަށް ޢިއްޒަތް ދެއްވިއެވެ. އެދެބޭފުޅުންނާއެކު ތިންވަނަ ފަރާތެއްނުވެއެވެ. އެއީ މީސްތަކުން މުރުތައްދުވެގެން ދިޔަދުވަހުގައި އަބޫބަކުރުގެފާނެވެ. އަދި އިމްތިޙާނުގެ ވަގުތުގައި އަޙްމަދު ބުން ޙަންބަލް އެވެ.”\nމިތަނުގައި އިމްތިޙާނުގެ ވަގުތުގެ ގޮތުގައި އިޝާރާތް ކުރައްވާފައި އެވަނީ އިމާމު އަޙްމަދުގެ ޒަމާނުގައި ޤުރުއާނަކީ މަޚުލޫޤެއްކަމުގައި އޭރުގެ ވެރިން ބުނަމުންދިޔަ ހިނދު، ޤުރުއާނަކީ ﷲގެ މަޚްލޫގެއް ނޫންކަމަށާއި އެއީ ﷲގެ ކަލާމްފުޅުކަމުގައި އެކަލޭގެފާނު ފާޅުގައި ބުނަމުންދިޔުމުން އެކަލޭގެފާނަށް އެކި ހާނިކަކޮށް އަނިޔާކުރެވެމުން ދިޔަ ވަގުތުގެ ވާހަކައެވެ. އެބޮޑު އިމްތިހާންތަކުގައި އެކަލޭގެފާނު ކެތްކުރައްވާ ސުންނަތް ޖަމާޢަތުގެ އަހުލުވެރިންގެ އަޤީދާ ޙިމާޔަތް ކޮށްދެއްވިއެވެ. އެހެންކަމުން އެކަލޭގެފާނަށް إمام أهل السنة (ސުންނަތުގެ އަހުލުވެރިންގެ އިމާމު)ގެ ނަމުންވެސް ނަންދެވިފައި ވެއެވެ. އެކަލޭގެފާނަށް ކުރިމަތިވި އިމްތިޙާނުތަކުގެ ވާހަކަ އަދި ފަހުން އަންނާނެއެވެ. إن شاء الله\nمهنا بن يحيى الشامي ގެ އަރިހުން الحسن بن محمد بن حاتم (عبيد العجل) ރިވާކުރެއްވިއެވެ. އެކަލޭގެފާނު ވިދާޅުވިއެވެ.\n“”އަޙްމަދު ބުން ޙަންބަލް އަށް ވުރެ ބޮޑަށް ހުރިހާ ހެޔޮކަމެއް އެފަރާތެއްގެ ކިބައިގާ ޖަމާވެފައިވާ ބޭކަލެއް ތިމަންކަލޭގެފާނު ދެކިވަޑައި ނުގަންނަވަމެވެ. ހަމަކަށަވަރުން ތިމަންކަލޭގެފާނު سفيان بن عيينة އާއި وكيع އާއިعبد الرزاق އާއި بقية بن الوليد އާއި ضميرة بن ربيعة އާއި އަދިވެސް އެއްތަށް ޢިލްމުވެރިން ދެކެވަޑައި ގަތީމެވެ. ފަހެ އެބޭކަލެއްގެ ޢިލްމުވެރިކަމާއި، ފިޤުހުވެރިކަމާއި، ޒުހުދުވެރިކަމާއި، ވަރަޢަވެރި ކަމުގައި އަޙްމަދު ބުން ޙަންބަލް ފަދަ ބޭކަލަކު ތިމަންކަލޭގެފާނު ދެކިވަޑައި ނުގަންނަވަމެވެ.”\n تاريخ بغداد (4/508)\n أبو نعيم في الحلية (9/165), والمزي في التهذيب الكمال (1/453-454)


Dubai ge veriya kureege anbikanbalun ge Phone hack kuri kamah saabithuveje\nޝޭހް މުހައްމަދު އަދި ޕްރިންސެސް ހަޔާ-\nދުބާއީގެ ވެރިޔާ ކުރީގެ އަނބިކަބަލުންގެ ފޯނު ހެކްކުރިކަމަށް ސާބިތުވެއްޖެ\n08 އޮކްޓޯބަރ 2021 - 09:31:22\nދުބާއީގެ ވެރިޔާ، ޝޭހް މުހައްމަދު އަލް މަޙްތޫމް އޭނާގެ ކުރީގެ އަނބިކަބަލުންގެ ފޯނު ހެކްކޮށްފައިވާ ކަމަށް ސާބިތުވާކަމަށް އިނގިރޭސި ވިލާތުގެ ހައިކޯޓުން ހުކުމްކޮށްފި އެވެ.\nއިނގިރޭސި ހައިކޯޓުން ކުރި ހުކުމުގައި ބުނީ ކޯޓުގައި މައްސަލައެއް ކުރިއަށް ދަނިކޮށް ޝޭހް މުހައްމަދު އޭނާގެ ކުރީގެ އަނބިކަބަލުން، ޖޯޑަންގެ ޕްރިންސެސް ހަޔާ ގެ ފޯނު ހެކްކޮށް އިނގިރޭސި ޝަރުއީ ނިޒާމުގެ ތެރެއަށް ނުފޫޒް ފޯރުވާފައިވާ ކަމަށެވެ.\nޕްރިންސެސް ހަޔާ އުޅުއްވަނީ ދުބާއި އިން ފިއްލަވައިގެން އިނގިރޭސި ވިލާތުގައެވެ. 2020 ވަނަ އަހަރު ފިއްލެވުމަށް ފަހު އެގައުމުގެ ކޯޓުގައި ޑިވޯސް ކޭސް ކުރިއަށް ދަނިކޮށް ޕްރިންްސެސް ހަޔާ އަދި އެކަމަނާގެ ވަކީލުންގެ ފޯންތައް އިޒްރޭލުގެ ޕެގޭސަސް ސްޕައިވެއާ ބޭނުންކޮށްފައިވާ ކަމަށް ކޯޓަށް ހުށަހަޅައިފައިވާ ހެކިތަކުން ސާބިތުވާ ކަމަށް ހުކުމްގައި ބުނެފައިވެއެވެ.\nޕްރިންސެސް ހަޔާ ވިދާޅުވީ އެކަން ފާހަގަވި ހިސާބުން އަބަދުވެސް އުޅެން ޖެހުނީ ބިރުވެރިކަމެއްގެ ތެރޭގައި ކަމަށެވެ.\nނަމަވެސް ޝޭޙް މުހައްމަދު ވަނީ ހުރިހާ ތުހުމަތުތަކެއް ދޮގުކުރައްވާފައެވެ.\nއޭނާ ވިދާޅުވީ ކޯޓުގެ ހުކުމްގައި ރިއާޔަތްކޮށްފައިވާ ހެކިތައް އޭނާއަށް ހާމަކޮށްފައި ނުވާކަމަށެވެ. އެހެން ކަމުން ޝަރީއަތް ކުރިއަށް ދިޔައީ އިންސާފްވެރިކޮށް ނޫންކަމަށެވެ.\nކޯޓުން ކުރި މި ހުކުމާއެކު ކުރިންވެސް އާއިލާގެ އަންހެން މެމްބަރުންނާމެދު އިހާނެތިކޮށް ކަންކުރާކަމަށް ތުހުމަތު ކުރެވިފައިވާ ވެރިޔާއާ ދެކޮޅަށް މިވަނީ ފުރަތަމަ ފަހަރަށް ކުށެއް ސާބިތު ކުރެވިފައެވެ. ނަމަވެސް ގައުމުގެ ވެރިއަަކަށް ވުމުން އޭނާއަށް މިހާރުވެސް އަދި ކުރިއަށް އޮތް ތަނުގައިވެސް ދައުވާއެއްވެސް ފިޔަވަޅެއްވެސް ނޭޅޭނެ އެވެ.\nމީގެ ކުރިން ދުބާއީގެ ޕްރިންސެސް ލަތީފާ ގައުމުން ފިއްލަވައިގެން އުޅުއްވަނިކޮށް ބައްޕާފުޅު މުހައްމަދު ވަނީ އެކަމަނާ ކަނޑުމަތިން ރަހީނުކޮށް ގެނެސްފައެވެ. އެކަމަނާ ފިއްލަވައިގެން އުޅުއްވަނިކޮށް ހޯދަން ބޭނުންކޮށްފައިވަނީވެސް އިޒްރޭލުގެ އެންއެސްއޯ ގްރޫޕުގެ ޕެގޭސަސް ސޮޕްޓްވެއާ ކަމަށް މީގެ ކުރިން އެމްނެސްޓީ އިންޓަނޭޝަނަލް އިން ބުނެފައިވެއެވެ.\nޕްރިންސަސް ލަތީފާއަކީ ދުބާއީއަށް ނިސްބަތްވާ ޔުނައިޓެޑް އަރަބް އެމިރޭޓްސް (ޔޫއޭއީ) ގެ ބޮޑުވަޒީރުގެ ދަރިކަނބަލުންނެވެ.\nދުބާއީބޭރު ދުނިޔެއިނގިރޭސި ވިލާތްމެދު އިރުމަތި


Male' sarahadhdhu ga reygandu 10 ge fahun beyruga ulhun manaa koffi - vNews.mv\nމާލެ ސަރަހައްދުގައި ޜޭގަނޑު 10 ގެ ފަހުން އާންމުން ބޭރުގައި އުޅުން މަނާކޮށްފި\nސައިފް އަޒްހަރު 04 August 2020, 16:48\nފިހާރަތައް ރޭގަނޑު 9:30 ގައި ބަންދުކުރަންޖެހޭ\nގްރޭޓަރ މާލެ ސަރަހައްދުގައި ހިމެނޭ މާލެ ސިޓީ، ހުޅުމާލެ އަދި ވިލިމާގައި ރޭގަނޑު 10:00 އިން ފެށިގެން ފަތިހު 5:00 އަށް އާންމުން ބޭރުގައި އުޅުން މަނާކޮށްފިއެވެ.\nހެލްތު އިމަޖެންސީ އޮޕަރޭޝަން ސެންޓަރުގައި މިހާރު ކުރިއަށްދާ ޕްރެސް ކޮންފަރެންސްގައި އެޗްޕީއޭއިން ވިދާޅުވީ، މިރޭ 10:00 އިން ފެށިގެން ފަތިހު 5:00 އާ ހަމައަށް މާލެ ސަރަހައްދުގައި އާންމުން ގެއިން ބޭރުގައި އުޅުމަކީ މަނާކަމެއް ކަމަށެވެ.\nއަދި ޓޭކްއަވޭއާއި ޑެލިވަރީގެ ޚިދުމަތްތައްވެސް އެހާތަނަށް މުޅިން ހުއްޓާލަންޖެހޭ ކަމަށް ހާމަކުރެއްވިއެވެ.\nހަމަ އެއާއެކު، ރޭގަނޑު 10:00 ގެ ފަހުން ގްރޭޓަރ މާލެ ސަރަހައްދުގައި އެއްވެސް ބާވަތެއްގެ ވެހިކަލެއް ދުއްވުންވެސް މަނާވާނެ ކަމަށް ހާމަކޮށްފައި ވެއެވެ.\nމީގެއިތުރުން، ރޭގަނޑު 9:30 އަށް ހުރިހާ ވިޔަފާރިތައްވެސް ބަންދުކުރަން ނިންމާފައިވާ ކަމަށް ޕޮލިސީ ޕްލޭނިންގ އެންޑް އިންޓަރނޭޝަނަލް ހެލްތު އައިޝަތު ސާމިޔާ ވިދާޅުވިއެވެ.\nއަދި މާލެއިން ފުރައިގެން ރާއްޖޭގެ އެއްވެސް ރަށަކަށް މީހަކަށް ދެވޭނީ އެޗްޕީއޭގެ ޚާއްސަ ހުއްދައެއްގެ ދަށުން ކަމަށާއި، އެގޮތުން، ހުއްދަދޭނީ އިމަޖެންސީ ކަމެއްގައި މާލެ އައިސްފައިތިބި މީހުންނަށް ކަމަށްވެސް ސާމިޔާ ވިދާޅުވިއެވެ.\nޕްރެސް ކޮންފަރެންސްގައި ވާހަކަ ދައްކަވަމުން ޗީފް ސްޕްރިންޓެންޑެންޓް އޮފް ޕޮލިސް އަބްދުﷲ ޝަރީފް ވިދާޅުވީ، މިރެއިން ފެށިގެން މާލެ ސަރަހައްދުގެ މަގުތައް ބަލަހައްޓަން ފުލުހުން ފަށާނެ ކަމަށާއި، އެޗްޕީއޭއިން ނިންމި ނިންމުމާ އެއްގޮތަށް ކަންކަން ކުރިއަށްދޭތޯ ބަލައި އަޅަންޖެހޭ ފިޔަވަޅުތައް އަޅާނެ ކަމަށެވެ.\nއެޗްއީއޯސީގެ ތަރުޖަމާނު ޑރ. ނަޒްލާ ރަފީގު ވިދާޅުވީ، މާލެ ސަރަހައްދު ފިޔަވައި، އަތޮޅު ތެރޭގައި ޕޮޒިޓިވް ކޭސްތައް ފެނިފައިވާ ރަށްރަށުގައިވެސް އާންމުން މާސްކްއަޅައިގެން އުޅުން މަޖުބޫރު ކަމަށެވެ.\nހަމަ އެއާއެކު، ބަލި ފެތުރެމުންނުދާ ރަށްރަށުގައިވެސް އާންމުން މާސްކް އަޅައިގެން އުޅުމަކީ މުހިންމު ކަމެއް ކަމަށް ޑރ. ނަޒްލާ ވިދާޅުވިއެވެ.\nއޮފީސް މަސައްކަތްތަކަށް ކޮންމެހެން ނެރެންޖެހޭ މުވައްޒަފުން ފިޔަވައި، ގޭގައި މަސައްކަތް ކުރެވޭނެ އިންތިޒާމު ހަމަޖެއްސުމަށްވެސް ޑރ. ނަޒްލާ އެދިވަޑައި ގެންނެވިއެވެ.


SunOnline: Youth City Futsal Cup: L. Gan FC balikoh, Firihen Division ge championkan FC Dhaaelhun hoadhaifi\nލ. ގަން އެފްސީ ބަލިކޮށް، ފިރިހެން ޑިވިޝަންގެ ޗެމްޕިއަންކަން އެފްސީ ދާއެޅުން ހޯދައިފި\nއަލީ ރިފްޝާން 16 May 2018, 11:33\nޔޫތު ސިޓީ ފުޓްސަލް ކަޕްގެ ފިރިހެން ޑިވިޝަންގެ ޗެމްޕިއަންކަން ހޯދި އެފްސީ ދާއެޅުން --- ފޭސްބުކް ފޮޓޯ/ އެޗްޑީސީ\nރާއްޖޭގައި ބާއްވާ އެންމެ އަގުބޮޑު އަދި އެންމެ ބޮޑު ފުޓްސަލް މުބާރާތް، ޔޫތު ސިޓީ ފުޓްސަލް ކަޕްގެ ފިރިހެން ޑިވިޝަންގެ ފައިނަލުގައި ލ. ގަން އެފްސީ ބަލިކޮށް، އެފްސީ ދާއެޅުން ޗެމްޕިއަންކަން ހޯދައިފިއެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން އިންތިޒާމްކޮށްގެން ހުޅުމާލޭގައި ކުރިއަށްގެންދިޔަ އެ މުބާރާތުގެ ފިރިހެން ޑިވިޝަންގެ ފައިނަލުގައި ރޭ ލ. ގަން އެފްސީގެ މައްޗަށް އެފްސީ ދާއެޅުން ކުރި ހޯދާފައިވަނީ ޕެނަލްޓީ ޖަހައިގެންނެވެ. އެ މެޗުން ދާއެޅުން މޮޅުވީ 6-7ގެ ނަތީޖާއަކުންނެވެ.\nއެ މެޗުގެ ފުރަތަމަ ހާފުގައި ދެ ޓީމުގެ ފަރާތުން ވާދަވެރި ކުޅުމެއް ފެނިގެންދިޔަ ނަމަވެސް، އެ ހާފު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ. ފުރަތަމަ ހާފުގައި ދެ ޓީމަށް ވެސް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔައެވެ.\nމެޗުގެ ދެވަނަ ހާފުގައި ފުރަތަމަ ލަނޑުޖަހައި ލީޑު ހޯދީ ދާއެޅުމުންނެވެ. ދާއެޅުމަށް އަލީ ހާފިޒު ލީޑު ހޯދައިދިން ނަމަވެސް، ލ. ގަން އެފްސީން ވަނީ ކައިރިކައިރީގައި ދެ ލަނޑުޖަހައި ލީޑު ހޯދައިފައެވެ. ލ. ގަން އެފްސީއަށް އެ ދެ ލަނޑުވެސް ކާމިޔާބުކޮށްދިނީ އަބްދުﷲ ޖުނައިދެވެ. ފުރިހަމަ ވަގުތު ހަމަވުމުގެ ކުރިން ދާއެޅުމަށް ނަތީޖާ ހަމަހަމަކޮށްދިނީ އިޝާން އިބްރާހިމް (ސައްޓު)އެވެ.\nޕެނަލްޓީ ޝޫޓްއައުޓްގައި ދާއެޅުމުގެ މުހައްމަދު ނާޝިދާއި މުހައްމަދު އަޔާޒާއި އިބްރާހިމް ފުރުގާން (ފުގޭ) އަދި އަލީ ހާފިޒްގެ ޕެނަލްޓީ ކާމިޔާބުކުރި އިރު، މުހައްމަދު އިމްރާން ފޮނުވާލި ޕެނަލްޓީގެ ހުރަހަކަށްވީ ލ. ގަން އެފްސީގެ ކީޕަރު އަމްރާދެވެ.\nލ. ގަން އެފްސީގެ ޕެނަލްޓީތައް އެޓީމަށް ކާމިޔާބުކޮށްދިނީ އަހްމަދު ރަޝީދާއި ޝިނާން ޝަރީފް އަދި އަހްމަދު ހަލީމެވެ. އެޓީމުގެ އަބްދުﷲ ޖުނައިދާއި އަހްމަދު އަޖުވަދު ފޮނުވާލި ޕެނަލްޓީ، ދާއެޅުމުގެ ކީޕަރު އިސްމާއިލް މުހައްމަދު ޝަފީއު (ޗެކް) ވަނީ މަތަކޮށްފައެވެ. ފައިނަލް މެޗުގެ މޮޅު ކުޅުންތެރިޔަކަށް ހޮވުނީ ދާއެޅުމުގެ ކީޕަރު ޗެކްއެވެ.\nޔޫތު ސިޓީ ފުޓްސަލް ކަޕްގެ ފިރިހެން ޑިވިޝަންގެ ފައިނަލުގައި އެފްސީ ދާއެޅުމާއި ލ. ގަން އެފްސީ ބައްދަލުކުރި މެޗުގެ ތެރެއިން --- ސަން ފޮޓޯ/ ފަޔާޒް މޫސާ\nއެ މުބާރާތުގެ އިނާމުދިނުމުގެ ރަސްމިއްޔާތު ޝަރަފްވެރިކޮށްދެއްވީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ އަނބިކަނބަލުން މެޑަމް ފާތިމަތު އިބްރާހީމެވެ.\nފިރިހެން ޑިވިޝަންގެ އެންމެ މޮޅު ކުޅުންތެރިޔަކަށް ދާއެޅުމުގެ އަލީ ހާފިޒް ހޮވުނު އިރު، އެންމެ މޮޅު ކޯޗަކަށް ހޮވުނީ ދާއެޅުމުގެ ކޯޗު އަހްމަދު ސިނާނެވެ. ފެއާޕްލޭ ކުޅުންތެރިޔަކަށް ލ. ގަން އެފްސީގެ އަލީ ނާޝިދު ހޮވުނު އިރު، އެންމެ ގިނަ ލަނޑުޖެހި ކުޅުންތެރިޔަކަށް ހޮވުނީ ބަޖިޔޭގެ އަބްދުﷲ ޝާފިއުއެވެ.\nފިރިހެން ޑިވިޝަންގެ އެންމެ މޮޅު ފަސް ކުޅުންތެރިންގެ ތެރޭގައި ހިމެނުނީ ލ. ގަން އެފްސީގެ އަހްމަދު ހަލީމާއި، ދާއެޅުމުގެ އަލީ ހާފިޒާއި، ލ. ގަން އެފްސީގެ އަލީ ނާޝިދާއ،ި ބަޖިޔޭގެ އިބްރާހިމް މުބީން އަހްމަދު ރަޝީދު (މުއްކި) އަދި ދާއެޅުމުގެ ކީޕަރު ޗެކްއެވެ.\nއެ މުބާރާތުގެ ފިރިހެން ޑިވިޝަންގެ ޗެމްޕިއަންކަން ހޯދި ދާއެޅުމަށް އެއް ލައްކަ ރުފިޔާގެ ފައިސާގެ އިނާމެއް ދިން އިރު، ރަނަރަޕްކަން ހޯދި ލ. ގަން އެފްސީއަށް ފައިސާގެ އިނާމެއްގެ ގޮތުގައި ދީފައިވަނީ 50,000 ރުފިޔާއެވެ. ފެއާޕްލޭ ޓީމަކަށް ހޮވުނު ފްލެޓް7އަށް ފައިސާގެ އިނާމެއްގެ ގޮތުގައި ދީފައިވަނީ 25,000 ރުފިޔާއެވެ.\nއެ މުބާރާތުގެ އަންހެން ޑިވިޝަންގެ ފައިނަލުގައި ރޭ ޓީމް ފްރެންޑްސް ބަލިކޮށް، ޗެމްޕިއަންކަން ހޯދީ ދިވެހި ސިފައިންގެ ކްލަބު (ޑީއެސްސީ)އެވެ. އެ މެޗުން ޑީއެސްސީ މޮޅުވީ 5-0ގެ ނަތީޖާއަކުންނެވެ.\nޖުމްލަ 136 ޓީމާއެކު މުބާރާތް ކުރިއަށްދިޔަ އިރު، ފިރިހެން 120 ޓީމު، އަންހެން 16 ޓީމު މުބާރާތުގައި ވާދަކުރިއެވެ. މުބާރާތުގެ ފިރިހެން ޑިވިޝަން މެޗުތައް ނޮކްއައުޓް އުސޫލުން ކުރިއަށްދިޔަ އިރު، އަންހެން ޑިވިޝަންގައި ފުރަތަމަ ކުރިއަށްދިޔައީ ގްރޫޕް ސްޓޭޖެވެ.


Dhe mas thereyga 16 thuhthu kujjehge maraa eku kanboduvun!\n3 އޮކްޓޯބަރ 20192ކޮމެންޓް\nދެ މަސް ތެރޭގައި 16 ތުއްތު ކުއްޖެއްގެ މަރާއެކު ކަންބޮޑުވުން!\nއުފަންވާ ތަނުން ނުވަތަ ތުއްތު އުމުރުގައި ކުދިން މަރުވާ ނިސްބަތް ދަށް ގައުމުތަކުގެ ތެރޭގައި މި ސަރަހައްދުން ރާއްޖެ ހިމެނެ އެވެ. އެކަމަކު ވޭތުވެދިޔަ ދެ މަހެއްގެ ތެރޭގައި 16 ތުއްތު ކުއްޖަކު މަރުވެ، އާންމުންގެ ކަންބޮޑުވުންތައް މިވަނީ އިތުރުވެފަ އެވެ.\nކަށު ނަމާދު ޕޭޖުގެ ތަފާސްހިސާބުތަކަށް ބަލާއިރު ވޭތުވެދިޔަ ދެ މަހުގެ ތެރޭގައި 16 ތުއްތު ކުއްޖަކު މަރުވެފައި ވާއިރު އޭގެ ތެރެއިން 11 ކުދިން މަރުވީ އޮގަސްޓު މަހުގެ ތެރޭގަ އެވެ. އަނެއް ފަސް ކުދިންނަކީ މިދިޔަ މަހުގެ ތެރޭގައި މަރުވި ކުދިންނެވެ.\nއޭގެ ތެރޭގައި ވިހޭތާ މާގިނަ ގަޑިއިރުތަކެއް ނުވަނީސް މަރުވި ކުދިން ވެސް ހިމެނެ އެވެ.\nއެކަމާ ގުޅިގެން ސޯޝަލް މީޑިއާގައި ކަންބޮޑުވުން ފާޅުކުރި މީހުން ވަނީ ފަހަކަށް އައިސް އެހާ ގިނަ ތުއްތު ކުދިން މަރުވެފައިވާތީ އެކަމުގެ ސަބަބު ދެނެގަތުމަށާއި އެކަމުގައި މައްސަލަތަކެއް އުޅޭތޯ ބެލުމަށް ކަމާ ބެހޭ އިދާރާތަކަށް ވެސް ގޮވާލާފަ އެވެ.\nއެކަމާ ގުޅިގެން މާލޭގައި ހުރި ހަމައެކަނި ސަރުކާރު ހޮސްޕިޓަލް، އައިޖީއެމްއެޗުގެ މީޑިއާ އޮފިޝަލަކު ސީއެންއެމްއަށް ވިދާޅުވީ ތުއްތު ކުދިން މަރުވި ނިސްބަތް ކުއްލިއަކަށް ގިނަވިކަން ފާހަގަކުރެވިފައި ނުވާ ކަމަށެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އޮފިޝަލަކު ވަނީ އެފަދަ ކަމެއް އުޅޭތޯ ބެލުމަށް އައިޖީއެމްއެޗްގެ ޑޭޓާތައް އެނަލައިޒް ކުރުމުގެ މަސައްކަތް ކުރަމުން އަންނަ ކަމަށް ވިދާޅުވެފަ އެވެ.\nމީގެ ދެއަހަރެއްހާ ދުވަސް ކުރިން 2017 ވަނަ އަހަރުގެ ޖުލައި މަހުގެ ތެރޭގައި އަށް ކުއްޖަކު މަރުވުމާ ގުޅިގެން ވެސް އެކަން ސަމާލު ކަމަށް އައެވެ. އެކަމަކު އެ ފަހަރު ވެސް ކުދިން މަރުވުމުގައި ބޮޑު ކަމެއް ނޫޅޭ ކަމަށް ހޮސްޕިޓަލުތަކުން ބުންޏެވެ.\nކުޑަކުދިން އެޗްޕީއޭ އައިޖީއެމްއެޗް ހެލްތު މިނިސްޓްރީ\nއަޑުއަހަން ބޭނުންނުވާ ސުވާލުތައް\nތުއްތުކުއްޖާ ވިހާ ވަގުތު ދެވޭ "ވިޓަމިން ކޭ" ކިޔާ އިންޖެކްޝަން އުފައްދާ ކުންފުނިން ނެރެފައިވާ ލިޔުމުގައި އޮވޭ، މި އިންޖެކްޝަން މަސްގަނޑަށް ޖެހުމުން ކުއްޖާ މަރުވުން އެކަށީގެންވާ ކަމަށް. މިއީ ކިތައް މީހުން ދެނެގަންނަ ކަމެއްތޯ؟ މީގެ އިތުރުން، ތުއްތުކުދިންނަށް ވެކްސިން ދެވޭ މަސްތަކުގައި މަރުވާ އަދަދު ނިސްބަތުން ގިނަވަނީ ކީއްވެގެންތޯ ސުވާލު ނުކުރެވެނީ ކީއްވެތޯ؟ ވެކްސިން ހިމާޔަތްކުރުމަށްޓަކައި ގުރުބާންކޮށްލެވޭނީ ކިތައް ކުދިންތޯ؟ ހަމަ ރައްކައުތެރިއޭ ބުނެ ފުއްދާލެވޭކަށް މިއަދަކު ނެތް.\nހުރި ހިތާމައެއްގެ ބޮޑު ކަމާއޭ!\nމައްސަލައަކީ ވެކްސިން ޖަހަން މަޖްބޫރު ކުރުވާތީ!


ޖެނީލިއާ ކަރަންޓީންގައި ހުރިއިރު ކުރެވުނު އިހުސާސްތައް ކިޔައި ދީފި\nއެންމެ ހިތްދަތިވީ ތުއްތު ދެކުދިންނާއި ދުރުގައި ހުންނަންޖެހުމުން ކަމަށްބުނި\nކަރަންޓީންގައި 21 ދުވަސް ވަނީ ހޭދަކޮށްފައި\n1 ސެޕްޓެންބަރ 2020 | އަންގާރަ 22:27\nބޮލީވުޑްގެ ތަރި ޖެނީލިއާ ޑިސޫޒާ ކޮވިޑް 19 އަށް ޕޮޒިޓިވްވިއިރު ހަށިގަނޑުން އެއްވެސް އަލާމާތެއް ފެނިފައިނުވާ ކަމަށް އޭނާ ބުނެފިއެވެ.\nބޮލީވުޑް އެކްޓަރ ރިތޭޝް ދޭޝްމުކްގެ އަންހެނުން ޖެނީލިއާ ދާދި ފަހުން ވަނީ އޭނާ ކޮވިޑް-19 އަށް ޕޮޒިޓިވްވެ، 21 ދުވަސް ކަރަންޓީންގައި ދުވަސްތައް ހޭދަކުރި ގޮތް ހިއްސާ ކޮށްފައެވެ.\nއުމުރުން 33 އަހަރުގެ ޖެނީލިއާ ބުނެފައިވަނީ އޭނާ އާއި ރިތޭޝް މުމްބައިގެ ލީލާވަތީ ހޮސްޕިޓަލަށް ގޮސް ކޮވިޑް އަށް ޓެސްޓް ކުރީ އެމީހުންގެ ކްލޯޒް ކޮންޓެކްޓެއް ޕޮޒިޓިވް ވުމުން ރައްކާތެރިކަމުގެ ފިޔަވަޅެއްގެ ގޮތުން ކަމަށެވެ.\nޖެނީލިއާ ބުނި ގޮތުގައި ޕޮޒިޓީވްވީ ހަށީގަނޑުން ބަލީގެ އެއްވެސް އަލާމާތެއް ނުފެނިއެވެ. އަދި ވައިރަސް ހުރެދާނެ ކަމަކަށް އެއްވެސް ގޮތަކަށް ހީނު ކުރާ ކަމަށް ތުއްތު ދެ ކުދިންގެ މަންމަ ޖެނީލިއާ ވަނީ ބުނެފައެވެ.\nނަމަވެސް ޓެސްޓް ނަތީޖާ ޕޮޒިޓިވް ވުމުން ކޮވިޑް ޖެހިފައިވާކަން ޔަގީން ކުރެވުނު ކަމަށް ޖެނީލިއާ ބުންޏެވެ. ނަމަވެސް ރިތޭޝްގެ ނަތީޖާ ނެގެޓިވް ކަމަށް އޭނާ ވަނީ ބުނެފައެެވެ.\nއަދި އެ އާއިލާއިން ކޮވިޑަށް ޕޮޒިޓީވްވީ އޭނާ އެކަނި ކަމަށް ޖެނީލިއާ ވަނީ ބުނެފައެވެ.\nކޮވިޑަށް ޕޮޒިޓިވް ވުމާއި ގުޅިގެން ވީހާވެސް އަވަހަށް ވޯލީގައި ހުންނަ އެނާގެ އެޕާޓްމަންޓަކަށް ބަދަލުވެ ކަރަންޓީނު މުއްދަތު ފުރިހަމަ ކުރީ އެ އެޕާޓްމަންޓްގައި އެކަނި ކަމަށް ޖެނީލިއާ ވަނީ ބުނެފައެވެ.\nކަރަންޓީނުގައި ހުރިއިރު އެންމެ ބޮޑު ހިތްދަތިކަމެއް އިހުސާސް ކުރެވުނީ އޭނާގެ ދެ ދަރިން ކަމަށްވާ ރިއާން އާއި ރަހީލް އާ ދުރުގައި ހުންނަން ޖެހުމުން ކަމަށް ޖެނީލިއާ ވަނީ ބުނެފައެވެ.\nއެކަނިވެރިކަމުގެ އިހްސާސް އަކީ ވަރަށް މާޔޫސްވާނެ ކަމަކަށް ވާނޭކަމަށް ކުރިން ޑޮކްޓަރު ވެސް ބުނި ކަަމަށް ޖެނީލިއާ ވަނީ ބުނެފައެވެ.\n"އަހަރެންނަށް ރިތޭޝް އާއި ކުދިންނާއި ދުރުގައި ހުރުމަކީ ވަރަށް އުނދަގޫ ކަމަށްވި" ޖެނީލިއާ ބުންޏެވެ.\nޖެނީލިއާ ބުނީ އެ ދުވަސްތަކުގައި ރިތޭޝްއާއި އޭނާގެ މަންމަ އާއި މައިދައިތަ އަދި ރިއާން، ރަހީލް އަދި ރައްޓެހިން އޭނާއަށް އިރުއިރުކޮޅުން ވީޑީއޯ ކޯލް ކޮށް ވާހަކަ ދައްކާ ހިތްވަރު ދިނުމުން ވަރަށް ހިތްހަމަޖެހުނު ކަމަށެވެ.


Kyrgyzstan ge bodu vazeeru isthiufa dhevvaifi | Jazeera\tކްރިގިސްތާން ބޮޑު ވަޒީރު އިސްތިއުފާދެއްވައިފި - Jazeera\nކްރިގިސްތާން ބޮޑު ވަޒީރު އިސްތިއުފާދެއްވައިފި\nމުޙައްމަދު އަފްޒަލް October 7, 2020 47 views0\nކްރިގިސްތާންގެ ބޮޑު ވަޒީރު ކުބަޓްބެކް ބޮރޮނޮވް އަދި އެގައުމުގެ ރައްޔިތުންގެ މަޖިލީހުގެ ރައީސް އިސްތިއުފާދެއްވައިފިއެވެ. އެ ބޭފުޅުން އިސްތިއުފާ ދެއްވާފައިވަނީ އިއްޔެގެ ވަގުތެއްގައެވެ.\nމިއީ އާދީއްތަ ދުވަހު އެ ގައުމުގައު ބޭއްވުނު ރައްޔިތުންގެ މަޖިލީހުގެ އިންތިހާބުގައި ވޯޓު އޮޅުވާލާފައިވާކަމަށް ބުނެ ބޮޑު ވަޒީރު އިސްތިއުފާ ދިނުމަށް ގޮވާލާ އެ ގައުމުގެ ގިނަ އަދަދެއްގެ ރައްޔިތުން މުޒާހަރާ ކުރުމުގެ ނަތީޖާއެވެ. ވޯޓު އޮޅުވާލާފައިވާ ކަމަށް ބުނެ ޝަކުވާކުރުން ގިނަވެ ރައްޔިތުން މުޒާހަރާ ކުރުމުގެ ސަބަބުން، އެ ގައުމުގެ އިލެކްޝަންސް ކޮމިޝަނުން ވަނީ އާދީއްތަ ދުވަހުގެ އިންތިހާބު ބާތިލްވެސް ކޮށްފައެވެ.\nހޯމަ ދުވަހު ފެށިގެންދިޔަ މުޒާހަރާތައް ހުއްޓުވުމުގެ ގޮތުން، އެ ގައުމުގެ ސިފައިން ވަނީ ކަރުނަ ގޭސް އަދި ރަބަރު ވަޒަން ބޭނުންކޮށްފައެވެ. މީގެ ސަބަބުން 19 އަހަރުގެ މީހެއް މަރުވެ އިތުރު 590 މީހުންނަށް އަނިޔާވެފައިވެއެވެ.\nއަންގާރަ ދުވަހު ބޭއްވުނު ރައްޔިތުންގެ މަޖިލީހުގެ ހާއްސަ ބައްދަލުވުމެއްގައި، ބޮޑު ވަޒީރު ކަމުގެ މަގާމަށް ވަގުތީ ގޮތުން އައްޔަން ކޮށްފައިވަނީ އިދިކޮޅު ލީޑަރު ސަޑީރް ޒަޕަރޮވްއެވެ. ޒަޕަރޮވް ކުރިން ދިޔައީ، 2013 ވަނަ އަހަރު ސަރުކާރު މުވައްޒިފެއް ރަހީންކުރި ކަމުގެ ތުހުމަތުގައި 11 އަހަރާއި6މަހުގެ ޖަލު ހުކުމެއް ތަންފީޒުކުރަމުންނެވެ. އެހެންނަމަވެސް، މުޒާހަރާތަކުގެ ސަބަބުން ދޫކޮށްލީއެވެ.\nރައީސް ހުންނެވީ ސާބިތުކަމާއި އެކު، ހެކި ހުރިއްޔާ އާންމުކުރައްވާ!\nބޮން ގޮއްވާލި ކަމަށް އަދުހަމް އެއްބަސްވެއްޖެ\nއެމްޑީޕީގެ މެެމްބަރުންގެ ސުވާލެއް، އަލީ ވަހީދަށް!\nފްލެޓް ހަދަން ބީއެމްއެލް އިސްލާމިކުން ފައިސާވެސް ދޫކުރާނެ\nހަކަތައިގެ ބިލަށް ގެނައި އިސްލާހުތަކާއެކު ބިލް ފާސްކޮށްފި\nފޭސްބުކްގެ ހަރަކާތްތަކާއި، ސިވިލް ސާވެންޓްސް އެސޯސިއޭޝަނާ ގުޅުމެއް ނެތް!\nހެއްކާއިބެހޭ ބިލްގެ ބަހުސް ފަށައިފި\nއިޖުރާއީ ސަބަބުތަކާހެދި ބޮޑެތި ކުށްވެރިން ދޫވުމަކީ ނުރައްކާތެރި ކަމެއް: އިންތި


Kapil Sharma ge supportarunnah ufaaveri khabareh\nކަޕިލް ޝަރްމާގެ ސަޕޯޓަރުންނަށް އުފާވެރި ޚަބަރެއް\nޓީވީ ގެ ކުޑަ ސްކްރީން ތަކުން މިވަގުތު ގެއްލިފައިވާ މަޝްހޫރު ކޮމީޑިއަން ކަޕިލް ޝަރްމާ އެނބުރި ސްކްރީނަށް އަނެއްކާވެސް އަންނަ ޚަބަރަކީ ސަޕޯޓަރުންގެ މޫނު މަތިން ހިނިތުންވުން ފެނިގެންދާނެ ޚަބަރެއް ޔަޤީނެވެ.\nކަޕިލްގެ ކުރިޔަށް އޮތް ޝޯވ "ފެމިލީ ޓައިމް ވިތް ކަޕިލް ޝަރްމާ" މާރިޗު 25 ގައި ޕްރިމިއަރ ކުރުމަށް ދަނީ ތައްޔާރު ވަމުންނެވެ. މިކަމަށް ބޭނުންވާ ހުރިހާ ތައްޔާރީއެއް މިހާރު ވަނީ ކުރެވިފައި ކަމަށް މަޢުލޫމާތު ލިބެއެވެ. މި ހަފްތާ ނިމޭ ހިސާބުގައި މި ޝޯވ ގެ ޝޫޓިންގ ފެށުމަށް ވަނީ ހަމަޖެހިފައެވެ. ސޮނީ ޓީވީ އިން ދައްކަމުންދާ "ސުޕަރ ޑާންސަރ ޗެޕްޓަރ 2" ގެ ގްރޭޑް ފިނާލޭ މިމަހުގެ 24 ވަނަ ދުވަހުގެ ރޭ ދެއްކުމަށް ފަހު 25 ވަނަ ދުވަހު ކަޕިލްގެ ޝޯވ ދައްކަން ފަށާނެ ކަމަށް މަޢުލޫމާތު ލިބެއެވެ.\nމި ޝޯވ ގައި ވެސް ކުރިން އާންމުންގެ ތެރޭގައި މަޤްބޫލުކަން ހޯދި ކަޕިލްގެ ޝޯވ "ދަ ކަޕިލް ޝަރްމާ ޝޯވ" ގައި އޭނާއާއި އެކު ޙަރަކާތްތެރިވި ޗަންދަން ޕްރަބާކަރް އަދި ކިކޫ ޝަރްދާ ފެނިގެންދާނެ ކަމަށް ވެއެވެ.\nމި ޝޯވ ގެ ޕްރޯމޯ ވަނީ ދާދި ފަހުން ޓީވީން ދައްކަން ފަށާފައެވެ. އޭގައި އޭނާގެ އަތްމަތި ދަތި ދުވަސްތަކަށް ޖޯކު ޖަހާ މަޖާކުރާ މަންޒަރު ދައްކުވައިދީފައިވެއެވެ. މި ޕްރޯމޯ އަށް ގިނަ ބައެއްގެ ސަޕޯޓް ވަނީ ލިބިފައެވެ.\nހެއްވާ މަޖާ ޝޯވ ތައް ބައްލަވާ ފަރާތްތަކަށް ކަޕިލްގެ މި ފަހަރުގެ ފެނިލުން ވެސް ވަރަށް ކަމުދާނެ ކަމަށް ބެލެވެއެވެ.


Condor Airlines in Raajje ah alun dhathuruthah fashaifi\nކޮންޑޯ އެއާލައިންސްގެ ފްލައިޓެއް ވެލާނާ އެއާޕޯޓުގައި--- ފޮޓޯ: އެމްއޭސީއެލް\nކޮންޑޯ އެއާލައިންސް އިން ރާއްޖެއަށް އަލުން ދަތުރުތައް ފަށައިފި\n21 ޑިސެމްބަރ 2020 - 11:30:31\nޖަރުމަނުވިލާތުގެ ކޮންޑޯ އެއާލައިންސް އިން ރާއްޖެއަށް އަލުން ދަތުރުތައް ފަށައިފި އެވެ.\nއިއްޔެ ދަތުރުތައް އަލުން ފަށާފައިވާ ކޮންޑޯ އެއާލައިނުން ހަފްތާއަކު ދެ ދަތުރު ބާއްވާ އިރު، އެ އެއާލައިންގެ ދަތުރުތައް ބާއްވަން ހަމަޖެހިފައިވަނީ ޖަރުމަންވިލާތުގެ ފްރޭންކްފާޓުން ވެލާނާ އިންޓަނޭޝަނަލް އެއާޕޯޓަށެވެ.\nޗުއްޓީ އަށް ދަތުރުކުރާ ފަރާތްތަކުގެ މެދުގައި މަޝްހޫރު ކޮންޑޯ އެއާލައިނުން ވަނީ މީގެ ކުރިން ވެސް ފަތުރުވެރިކަމުގެ އެންމެ ހައި ސީޒަންތަކުގައި ވެސް ރާއްޖެއަށް ދަތުރުތައް ބާއްވައިފަ އެވެ.\nޖަރުމަންވިލާތުގެ އެހެން އެއާލައިނެއް ކަމަށްވާ ލުފްތަންސާ އިން ވެސް ރާއްޖެއަށް ދަތުރުތައް ބާއްވަމުން އަންނަ އިރު، އެ އެއާލައިނުން ވެސް ދަތުރުތައް ކުރާނީ ފްރޭންކްފާޓުން ވެލާނާ އިންޓަނޭޝަނަލް އެއާޕޯޓަށް ހަފްތާ އަކު ދެ ދަތުރެވެ.\nރާއްޖެއަކީ ޖަރުމަންވިލާތުގެ ފަތުރުވެރިންގެ މެދުގައި މަގްބޫލް މަންޒިލެކެވެ. މިއަހަރުގެ މިހާތަނަށް އެގައުމުން 32،072 ފަތުރުވެރިން ރާއްޖެއަށް އައިސްފައިވާ އިރު، ބޯޑަރު ހުޅުވާލި ފަހުން އެގައުމުން އެކަނިވެސް 6،255 ފަތުރުވެރިން ރާއްޖެއަށް އައިސްފައިވެ އެވެ.


ޑރ.އަފްރާޝީމް އަވަހާރަކޮށްލިތާ އެއް އަހަރު، ޤާތިލް ކޮބާ؟\n2012 ވަނަ އަހަރުގެ އޮކްޓޫބަރު މަހުގެ ފުރަތަމަ ދުވަހުގެރެއަކީ މުޅި ރާއްޖެއަށް ސިހުން ގެނުވި ރެއެކެވެ. މަޝްހޫރު ދީނީ އިލްމުވެރިޔާ އަދި ރައްޔިތުންގެ މަޖިލީހުގެ އުނގޫފާރު ދާއިރާގެ މެންބަރު ޑރ.އަފްރާޝީމް އަލީ ވަރަށް އަނިޔާވެރިގޮތަކަށް އަވަހާރަކޮށްލި ދުވަހެވެ. އެހާދިސާއަށް މިއަދަށް މިވީ އެއް އަހަރެވެ. ރަހުމްކުޑަ އެހާދިސާއަށް އަހަރު ދުވަސް ފާއިތުވެގެން ދިޔައިރުވެސް، ޑރ.އަފްރާޝީމްގެ ގާތިލަކީ ނުވަތަ ގާތިލުންނަކީ ކޮބައިކަން ހޯދިފައެއް ނުވެއެވެ.\nLabels: Dr.Afrasheem, MP, murder\nރާއްޖޭގެ ފަހުގެ ތާރީޚަށް ބަލާއިރު ރިޔާސީ އިންތިޚާބްގެ ވޯޓް ކަރުދާސްކޮޅުގައި އެއް ނަމެއް އޮވެއެވެ. މއ.ކިނބިގަސްދޮށުގެ އަލްއުސްތާޛު މައުމޫން އަބްދުލްޤައްޔޫމް ގެ ނަމެވެ. އެނަން ވޯޓް ކަރުދާސްކޮޅަށް އައީ މީގެ ތިރީސް ފަސް އަހަރު ކުރިންނެވެ. 1978 ވަނަ އަހަރު އެވެ.\n1968 ވަނަ އަހަރުން ފެށިގެން ރާއްޖޭގައި އަމަލުކުރަމުން އައި ޤާނޫނުއަސާސީގައި އޮތްގޮތުން، ކުރިއަށް އޮންނަ ފަސް އަހަރު ދުވަހު ރައީސުލްޖުމްހޫރިއްޔާއަކަށް ހުންނަވާނެ ބޭފުޅަކު ކަނޑައަޅުއްވާނީ ރައްޔިތުންގެ މަޖިލީހުންނެވެ. އެހެންކަމާއެކު، ކަންކުރަމުން އައި އުސޫލަކީ؛ ރައްޔިތުންގެ މަޖިލީހުގައި ތިއްބަވާ މެންބަރުން، އެބޭފުޅަކަށް ފެނިވަޑައިގަންނަވާ ނަމެއް ލިޔުއްވުމަށްފަހު ފޮއްޓަކަށް ވައްޓަވާލައްވަނީއެވެ. އެންމެ ގިނަ މެންބަރުން ލިޔުއްވާފައި އޮންނަ ނަމަކަށް، މަޖިލީހުގެ އަގުލަބިއްޔަތު ލިބުނީ ކަމަށް ބަލައި، އެބޭފުޅަކަށް އެކަން އަންގަނީއެވެ. ދެން އެބޭފުޅަކު ރައީސުލްޖުމްހޫރިއްޔާކަން ގަބޫލުކުރެއްވިކަން ރައްޔިތުންގެ މަޖިލީހަށް އެންގެވުމުން، ރައްޔިތުންގެ ފެންނަ ނުފެންނަ ވޯޓަކުން އެބޭފުޅަކު ރައީސުލްޖުމްހޫރިއްޔާ ކަމުގެ މަގާމަށް އިންތިޚާބް ކުރަނީއެވެ.\nLabels: Candidate, election, Maumoon, Riyaasy Inthihaab


BREAKING NEWS: Hamas In Dhin Hamalaa Eh Gai Israel Ge Gina Bayaku Zahamvejje - Vaguthu\nރޮކެޓް ހަމަލާއެއްގައި ގެއްލުން ލިބިފައިވާ އިސްރާއީލްގެ ސަރަހައްދެއް\nޣައްޒާގެ ހަމާސް ޖަމާޢަތުން އިސްރާއީލަށް ދިން ރޮކެޓް ހަމަލާތަކެއްގައި އިސްރާއީލްގެ ގިނަ ބަޔަކު ޒަހަމްވެއްޖެއެވެ.\nއިސްރާއީލްގެ މީޑިއާތަކުން ބުނާ ގޮތުގައި އިސްރާއީލްގެ ވެރިރަށް ތެލްއަވީވްގެ ދެކުނުގައި އޮންނަ އަވަށެއް ކަމަށްވާ ހޮލޮންއަށް އަށް އަމާޒުވި ހަމާސް ޖަމާއަތުގެ ރޮކެޓެއްގެ ސަބަބުން އިސްރާއީލްގެ ގިނަ ބަޔަކު ޒަހަމްވެފައިވާ ކަމަށެވެ. ޒަހަމްވި މީހުންގެ ތެރެއިން އެކެއްގެ ހާލު ސީރިއަސް ކަމަށް ވެސް އިސްރާއީލްގެ މީޑިއާތަކުން ބުނެއެވެ.\nރޮކެޓް ހަމަލާއެއް އަމާޒުވެދާނެ ކަމުގެ އިންޒާރު ދިނުމުގެ ގޮތުން އަޅަމުންދާ ސައިރަން ތެލްއަވީވްގެ ހުރިހާ ސަރަހައްދެއްގައި މިހާރު އަޅަމުން އެބަދެއެވެ.\nއިސްރާއީލްގެ ވެރިރަށް އޮންނަ ސަރަހައްދަށް ބަލާއިރު އެއީ ޣައްޒާ އިން އާއްމު ގޮތެއްގައި ފޮނުވާލާ ރޮކެޓްތައް މީގެ ކުރިން މަދުފަހަރެއްގައި ނޫނީ އަމާޒުވާ ހިސާބެއް ނޫނެވެ. ނަމަވެސް އިއްޔެ އިން ފެށިގެން ޣައްޒާ އިން ގެންދަނީ ތެލްއަވީވަށް ވެސް ހަމަލާތައް ފޮނުވަމުންނެވެ. އެހެންކަމުން މިހާރު ޣައްޒާގެ މުޖާހިދުން ވަނީ ރޮކެޓް އުފެއްދުމުގައި އިތުރު ކުރިއެރުންތައް ހޯދާފައިކަން ސާބިތުވާކަމަށް އިސްރާއީލްގެ މީޑިއާތަކުން ބުނެއެވެ.\nއިސްރާއީލްގެ ބައެއް މީޑިއާތަކުން ބުނާ ގޮތުގައި އިސްރާއީލަށް ލިބެމުންދާ ގެއްލުންތަކަށް ބަލާއިރު ވަރަށް އަވަހަށް ހަމަލާތައް ބަދަލުކުރުން ހުއްޓާލަން އިސްރާއީލުން އެއްބަސްވާނެއެވެ.\nމެއި 12, 2021 00:42\nއަލްހަމްދު ލިﷲ ޝުކުރު މާތްﷲ މުޖާހިދުުުންނަށް ނަސްރުު ދެއްވާ އިޒުރާއީލް ބަލިކުރަށްވާ ފާންދޭވެ އާމީން ޔާރަށްބުލް އާލަމީން.\nމެއި 12, 2021 02:54\nއިސްރާއީލްގެ ބައެއް މީޑިއާތަކުން ބުނާ ގޮތުގައި އިސްރާއީލަށް ލިބެމުންދާ ގެއްލުންތަކަށް ބަލާއިރު ވަރަށް އަވަހަށް ހަމަލާތައް ބަދަލުކުރުން ހުއްޓާލަން އިސްރާއީލުން އެއްބަސްވާނެއެވެ... ފިނޑި ވެސް މި ވަރު އަރުވަނީ\nމެއި 12, 2021 05:22\nޔާ ﷲ އިބަﷲ ގެ ދީނަށް ނަސްރުދެއްވު މަށް މަސައްކަތްކުރައްވާ ފަލަސްތީނުގެ މުޖާހިދުނަށް ނަސްރުދެއްވާނދޭ. އާ މީން.\nއޭ މަތިވެރި މާތް ﷲ އެވެ. އިބަ އިލާހަކީ ކޮން މެ ކަ މެއްގެ މައްޗަށް ކުޅަދު ންވަންތަވެ ވޮޑިގެންވާ އިލާހެވެ.\nމެއި 12, 2021 15:59\nﷲ އަކްބަރ....މާތްކަލާންގެ މުޖާހިދުއްނަށް ކާމިޔާބު ދެއްވާށި....\nމެއި 12, 2021 21:14\nމެއި 12, 2021 23:09\nޒައިނިބްޓުންނަށް ކުޑަ ގެއްލުމެއްވާއިރައް އައްދެއްޔޯ ކިޔާފަ ސުލްހަވާން ގޮވާނެ. މިފަހަރު ސުލްހަ ނުވާތި ދޭތިން އެކައްޗައް


Himabihsah vaccine nujehun: mulhi Raajje ah biruveri kameh!\nހިމަބިހިން ރައްކާތެރިވުމަށް ވެކްސިން ދެނީ--\nހިމަބިއްސަށް ވެކްސިން ނުޖެހުން: މުޅި ރާއްޖެއަށް ބިރުވެރި ކަމެއް!\nރާއްޖޭގައި ހިމަބިހި އެންމެ ބޮޑަށް ފެތުރިގެން ގޮސްފައިވަނީ 1995ގައި:\nރާއްޖޭގައި ހިމަބިހި އެންމެ ބޮޑަށް ފެތުރިގެން ގޮސްފައިވަނީ 1995 ވަނަ އަހަރު އެވެ. ނަމަވެސް 2005 ވަނަ އަހަރު ވެސް މި ބަލި ރާއްޖޭގެ ހިސާބަކަށް ފެތުރިގެންދިޔަ އެވެ.\nއޭގެ ފަހުން ހެލްތު މިނިސްޓްރީން އިސްނަގައިގެން އެބަލިން ރައްކާތެރިވުމަށްޓަކައި އެބަލީގެ ވެކްސިން ޕްރޮގްރާމެއް ފެށިއެވެ. އެއަށް ފަހު ބަލި ޖެހޭ މީހުންގެ އަދަދު މަދުވެ، އެ ބައްޔަކީ އެއްވެސް ވަރަކަށް ރާއްޖެއިން ނުފެންނަ ބައްޔެއްގެ ގޮތުގައި ކަނޑައެޅިއެވެ.\nރާއްޖެއިން ހިމަބި ނައްތާލާފައިވާތީ އެކަމުގެ ރަސްމީ ލިޔުން ދުނިޔޭގެ ސިއްހަތު ޖަމިއްޔާ އިން ދިވެހި ސަރުކާރާ ހަވާލުކޮށްފައިވަނީ 2017 ވަނަ އަހަރުގެ ސެޕްޓެމްބަރު މަހުގެ ހަތްވަނަ ދުވަހު އެވެ. ރާއްޖެއިން ހިމަބިހި ނައްތާލާފައިވާ ކަމަށް ޑަބްލިއުއެޗްއޯއިން ކަނޑައެޅީ 2009 ވަނަ އަހަރުން ފެށިގެން ހިމަބިހި ޖެހިފައިވާ މީހަކު ރާއްޖެއިން ފެނިފައި ނުވާތީ އެވެ.\nނަމަވެސް ރާއްޖޭގައި ހިމަބިހި ނުވަތަ މީސުލްސް ފެތުރެމުންދާ ކަމަށް ސަރުކާރުން އިއްޔެ ވަނީ ރަސްމީކޮށް އިއުލާނުކޮށްފައެވެ.\nދޮޅު އަހަރަށްފަހު ހިމަބިިހި ޖެހިގެން ފުރަތަމަ ރިޕޯޓުކުރީ ތިން އަހަރުގެ ކުޑަކުއްޖެއް:\nމިމަހުގެ އަށް ވަނަ ދުވަހު ހިމަބިއްސަށް ޝައްކުކުރުނު އުމުރުން ތިން އަހަރުގެ ކުއްޖާ މިހާރު ވަނީ އެ ބައްޔަކަށް ޕޮޒިޓިވްވެފަ އެވެ. ކުއްޖާއަށް ފަރުވާ ދިނުމަށް ފަހު މިހާރު ދޫކޮށްލާފައިވާއިރު އައިޖީއެމްއެޗުން ބުނާ ގޮތުގައި ކުއްޖާ ހޮސްޕިޓަލުން ދޫކޮށްލާފައި ވަނީ އެކުއްޖާގެ ފަރާތުން ބަލި ފެތުރޭ މުއްދަތު ފާއިތުވެފައިވުމުންނެވެ.\nހިމަބިހި ޖެހުމުން އެންމެ ފުރަތަމަ ފެންނަ އަލާމާތަކީ ގަދަޔަށް ހުން އައުމެވެ. އާންމު ގޮތެއްގައި ހިމަބިހި ޖެހުމުން އަންނަ ހުން ހުންނަނީ 38 ޑިގްރީ ސެލްޒިއަސް އަށްވުރެ މަތީގައެވެ.\nއެއަށްފަހު ފެންނަ އަލާމާތްތަކުގެ ތެރޭގައި ނޭފަތުން އަރިދަފުސް ނުވަތަ ފެންއައުން، ކިނބިހިއެޅުން، ކަރުތެރެ ހަލާކުވެ ފާރުވުން، ކެއްސުން، ވަރުބަލިވުން، ނުތަނަވަސްވުން، ގައިގައި ނުވަތަ މަސްތަކުގައި ރިހުން، ކާހިތްނުވުން ގައިން ކުދި ރަތް ބިހިތަކެއް ނެގުން ފަދަ ކަންތައްތައް ހިމެނެއެވެ.\nނުރައްކާ އެންމެ ބޮޑީ ކޮން ބަޔަކަށް:\nގިނައިން ޖެހެނީ ކުޑަކުދިންނަށް ކަމަށްވިޔަސް އާންމުކޮށް ހުރިހާ އުމުރެއްގެ މީހުންނަށް ވެސް ހިމަބިހި ޖެހިދާނެ އެވެ. އެއްފަހަރު ހިމަބިހި ޖެހުމުން މުޅި އުމުރަށް އެމީހާ ހިމަބިހިން ދިފާއުކޮށް ދެއެވެ.\nއެބަލިން ރައްކާތެރިވުމަށް ވެކްސިން ޖެހުން ވަރަށް މުހިންމު:\nހިމަބިހިން ރައްކާތެރިވުމަށް ކުރެވޭނެ އެންމެ މުހިއްމު ކަމަކީ އެބަލިން ރައްކާތެރިވުމަށް ތައްޔާރުކޮށްފައި ހުންނަ ވެކްސިން ދިނުމެވެ. މީގެ އިތުރުން ބަލިފެތުރޭ ގޮތްތަކުން ދުރުހެލިވެ ހުރުމަކީ ވެސް މުހިއްމު ކަމެކެވެ.\nހެލްތު މިނިސްޓަރު އަބްދުﷲ އަމީން ވިދާޅުވީ ހިމަބިހިން ރައްކާތެރިވުމުގެ ގޮތުން ޖަހަންޖެހޭ އެމްއެމްއާރު އަދި އެމްއާރު ވެކްސިންގެ ދެ ޑޯޒް ހަމަކޮށްފައި ހުރި ނަމަ ހިމަބިހި ޖެހުމުގެ ފުރުސަތު ނެތް ކަމަށެވެ.\nއެހެންކަމުން ވެކްސިން ފުރިހަމަ ކޮށްފައި ނުވާ ކުދިންނާއި މީހުން ދެނެގަނެ ވެކްސިން ޖެހުމަށް ހާއްސަ ހަރަކާތް އިއްޔެ ހަވީރު ފަށާފައިވާ ކަމަށްވެސް ވިދާޅުވި އެވެ. އަދި މިވަގުތަށް ރާއްޖެއަށް ބޭނުންވާ ވަރަށް ވެކްސިން އެބަހުރި ކަމުގައިވެސް އަމީން ވިދާޅުވި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ހިމަބިހި ފަދަ ބަލިތަކުން ރައްކާތެރިވުމަށް ވެކްސިން ޖަހަން އޮންނަ މުއްދަތުގައި ވެކްސިންގެ ޑޯޒްތައް ފުރިހަމަ ކުރުމަށް ސަމާލުވުމަށް އިލްތިމާސްކޮށްފައެވެ.\nއޭގެ އިތުރުން އެއްވެސް ސަބަބަކާއި ހުރެ ވެކްސިން ދޭންޖެހޭ މުއްދަތުގައި ވެކްސިން ނުދެވުނު ކަމުގައި ވިޔަސް އެންމެ އަވަހަކަށް ވެކްސިން ދޭ މަރުކަޒަކަށް ގޮސްގެން ވެކްސިންގެ ޑޯޒު ފުރިހަމަ ކުރުމަށް ވެސް އިލްތިމާސްކުރެ އެވެ.\nހިމަބިހި ސިއްހީ ދާއިރާ


Oscar hoadhi "Zootopia" ge massala eh courtah | Mihaaru\n"ޒޫޓޯޕިއާ" ގެ މަންޒަރެއް: މި ފިލްމުގެ މައްސަލައެއް މިހާރު ވަނީ ކޯޓަށް ވައްދާފައި.\nއޮސްކާ ހޯދި ޑިޒްނީގެ "ޒޫޓޯޕިއާ" ގެ ވާހަކައިގެ މައްސަލާގައި ދައުވާ ކުރަނީ\n23 މާޗް 2017 - 06:22 1 comment\nބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދައި، އެންމެ ފަހުން ބޭއްވި އޮސްކާގައި އެންމެ މޮޅު އެނިމޭޓެޑް ފިލްމުގެ އެވޯޑް ވެސް ހޯދި ޑިޒްނީގެ ފިލްމް "ޒޫޓޯޕިއާ" އަކީ ހުއްދަ ނެތި ކޮޕީކޮށްފައިވާ އެއްޗެއް ކަމަށް ބުނެ ކޯޓަށް ހުށަހަޅައިފި އެވެ.\nމި މައްސަލަ ހުށަހެޅީ ސްކްރީން ރައިޓަރު/ޕްރޮޑިއުސަރު އަދި ޑައިރެކްޓަރު ގެރީ ގޮލްޑްމަން އެވެ.\nއޭނާ ދައުވާކުރާ ގޮތުގައި ޑިޒްނީން "ޒޫޓޯޕިއާ" ހަދާފައި ވަނީ އޭނާގެ ވާހަކައެއްގެ މައްޗަށެވެ. އަދި އެ ފިލްމުގެ ވާހަކަ ދެ ފަހަރެއްގެ މަތިން ޑިޒްނީއާ ހިއްސާކޮށްފައިވާ ކަމަށް ގެރީ ބުންޏެވެ.\nކޯޓަށް އޭނާ ހުށަހެޅި މައްސަލާގައި ބުނެފައި ވަނީ "ޒޫޓޯޕިއާ" ގެ ވާހަކަ އާއި ކެރެކްޓާތަކާއި އޭގެ ސެޓިން އާއި ޑައިލޮގްތަކާއި މުޅި ފިލްމް ގެނެސް ދީފައި އޮތީ އޭނާ ޑިޒްނީއާ ހިއްސާކުރި ކަންތައްތަކުގެ މައްޗަށް ބިނާކޮށްގެން ކަމަށެވެ.\nއެހެންވެ މިއީ ހުއްދަ ނެތި އެހެން މީހެއްގެ ހައްގަކަށް އަރައިގަތުން ކަމަށާއި އެއީ ކޮޕީރައިޓް ގާނޫނާ ވެސް ހިލާފަށް ޑިޒްނީންކޮށްފައިވާ ކަމެއް ކަމަށް ގެރީ ބުންޏެވެ.\nގެރީގެ މި ދައުވާއާ ގުޅިގެން، ޑިޒްނީގެ ތަރުޖަމާން ބުނީ އެއީ އެއްވެސް އަސްލެއް، އަސާސެއް ނެތް، ދޮގު ދައުވާއެއް ކަމަށެވެ.\n"އޭނާ މިކަމާ ދައުވާ ކުރިޔަސް އަހަރެމެންނަށް ކޯޓްގައި ސާބިތުކޮށް ދެވޭނެ މިއީ ގެރީގެ އެއްވެސް ހިއްސާއެއް އޮތް އެއްޗެއް ނޫންކަން. ޒޫޓޯޕިއާ ގުޅޭ ހުރިހާ ޑޮކިއުމަންޓްތަކެއް އަހަރެމެންގެ އަތުގައި އެބަހުރި،" ތަރުޖަމާން ބުންޏެވެ. "އަހަރަމެންނަށް މީގައި އެންމެ މަޖާ ކަމަކީ ޒޫޓޯޕިއާ އެހާ ކާމިޔާބު އެއްޗަކަށްވީމަ ތިމަންނަގެ އެއްޗެކޭ ކިޔާފައި މިހާ ލަސްކޮށްފައި ދައުވާ ކުރާތީ."\nގެރީއަކީ މުނިފޫހި ފިލުވުމުގައި ދާއިރާގައި 30 އަހަރުގެ ތަޖުރިބާ ހުރި، ގިނަ ފިލްމުތަކެއް ލިޔެ، ޕްރޮޑިއުސްކޮށް އަދި ޑައިރެކްޓް ވެސް ކޮށްފައިވާ ފަންނާނެކެވެ. އޭގެ ތެރޭގައި ގިނައިން ހިމެނެނީ އެނިމޭޓެޑް ފިލްމުތަކެވެ.\nގެރީ ގޮލްޑްމަން: އޭނާ ބުނަނީ "ޒޫޓޯޕިއާ" ގެ ވާހަކައަކީ އޭނާގެ އެއްޗެއް ކަމަށް.\nފާހަގަކޮށްލެވޭ ބައެއް ފިލްމުތަކުގެ ތެރޭގައި އަނަސްޓޭޝިއާ (1997)، އޭން އެމެރިކަން ޓެއިލް (1986) އަދި ދަ ލޭންޑް ބިފޯ ޓައިމް (1988) ހިމެނެ އެވެ.\nރިޗް މޯ އާއި ބައިރަން ހަވަޑް ޑައިރެކްޓް ކުރި "ޒޫޓޯޕިއާ" ފެބްރުއަރީ 11، 2016 ގައި ރިލިޒް ކުރި، އިރު އެ ފިލްމުގެ ވާހަކައިގެ ކްރެޑިޓް ހަތް މީހަކަށް ދީފައިވެ އެވެ. އެކަމަކު އޭގެ ތެރޭގައި ވެސް ގެރީގެ ނަމެއް ނެތެވެ.\n"ޒޫޓޯޕިއާ" ގެ ސްކްރީންޕްލޭ ލިޔެފައި ވަނީ ޖެރެޑް ބުޝް އާއި ފިލް ޖޯންސްޓަން އެވެ.\nޖުމްލަ 150 މިލިއަން ޑޮލަރުގެ ބަޖެޓަކުން އުފެއްދި "ޒޫޓޯޕިއާ" އަށް ބޮކްސް އޮފީހުގައި 1.024 ބިލިއަން ޑޮލަރު ލިބިފައިވެ އެވެ.\n"ޒޫޓޯޕިއާ" ގެ ޓްރެއިލާއެއް.\nމި ފިލްމް ހިމެނެނީ މިހާތަނަށް ބިލިއަން ޑޮލަރުން ޖާގަ ހޯދި ހަތަރު އެނިމޭޓެޑް ފިލްމުގެ ލިސްޓްގަ އެވެ.\nއިތުރު ލިޔުންތައް ހޮލީވުޑް އޮސްކާ އެވޯޑްސް ޑިޒްނީ\nޑިޒްނީގެ "ޕިނޯކިއޯ" ރޮބަޓް ޒެމެކިސް އަށް\nޒޫޓޯޕިއާގެ ޑައިރެކްޓަރު ރިޗް މޯ ސޮނީ ޕިކްޗާޒް އަށް\n"ޒޫޓޯޕިއާ" ބިލިއަން ޑޮލަރުގެ ކުލަބަށް


Student loan ah 1,300 dharivarun kurimathilaifi | Mihaaru\nވިލާ ކޮލެޖުން ބޭއްވި ދަސްވެނިވުމުގެ ރަސްމިއްޔާތުގައި ބައިވެރިވި ބައެއް ދަރިވަރުން.-- ފޮޓޯ: ނިޝާން އަލީ/ މިހާރު\n11 މާޗް 2020 - 13:44\nމަތީ ތައުލީމް ހާސިލްކުރަން ދޫކުރާ ސްޓޫޑެންޓް ލޯނަށް 1،300 ދަރިވަރަކު ކުރިމަތިލާފައިވާ ކަމަށް ހަޔަ އެޑިއުކޭޝަން މިނިސްޓްރީން މިއަދު ބުނެފި އެވެ.\nއެ މިނިސްޓްރީން ބުނީ މަތީ ތައުލީމުގެ 550 ފުރުސަތަށް އެދި ހުށަހެޅުމުގެ މުއްދަތު މިދިޔަ ހޯމަ ދުވަހު ހަމަވިއިރު ގިނަ އަދަދެއްގެ ދަރިވަރުން ކުރިމަތިލާފައިވާ ކަމަށެވެ. ލޯނަށް ހޮވޭ ދަރިވަރުން އިއުލާނުކުރަން ހަމަޖައްސާފައިވަނީ އަންނަ މަހުގެ 20ގެ ކުރިންނެވެ.\nޑިޕްލޮމާއިން ފެށިގެން ޕީއެޗްޑީއާ ހަމަ އަށް ކިޔެވުމަށް 151 މިލިއަން ރުފިޔާ ބަޖެޓުކޮށްފައިވެ އެވެ.\nމިފަހަރު ލޯނަށް ހުޅުވާލީ، ބޮޑު އަދި މުހިއްމު ބަދަލުތަކަކާ އެކުގަ އެވެ. އޭގެ ތެރެއިން މައިގަނޑު އެންމެ ބޮޑު ބަދަލަކީ، ލޯނު ދޭއިރު މާލީ ތަނަވަސްކަން ނެތް ދަރިވަރުންނަށް އިސްކަންދިނުމެވެ. އޭގެ އިތުރުން އިދާރީ ދާއިރާތައް ބަހާލާފައިވާ 87 ދާއިރާގެ ތެރެއިން ކޮންމެ ދާއިރާއަކަށް ވެސް، ފުރުސަތެއް ކަނޑައަޅާފައިވެ އެވެ.\nމިދިޔަ އަހަރު މަތީ ތައުލީމުގެ ލޯނަށް ހުޅުވާލި ފުރަތަމަ ބުރުގައި، އަސްލާ އެއްގޮތްކަމުގެ ތައްގަނޑު ޖަހައި ހުށަހަޅާފައިވަނީ ވަރަށް މަދު ދަރިވަރުންގެ ސެޓްފިކެޓުތަކެކެވެ. އެހެންވެ އެ ފަހަރު ވަރަށް ގިނަ ދަރިވަރުންގެ ފޯމު ބާތިލްވި އެވެ. ނަމަވެސް މިފަހަރު އުސޫލަށް ގެނައި ބަދަލާއެކު، ލޯނަށް އެދޭއިރު ސެޓްފިކެޓުގައި އަސްލާ އެއްގޮތްކަމުގެ ތައްގަނޑު ޖަހާކަށް ނުޖެހޭނެ އެވެ.\nހަޔަ އެޑިއުކޭޝަން މިނިސްޓަރު ޑރ. އިބްރާހިމް ހަސަން ކުރިން ވިދާޅުވީ އަސްލާ އެއްގޮތްކަމުގެ ސަނަދު ގެންނަން ޖެހޭނީ، ލޯނާ ހަވާލުވާން އަންނައިރު ކަމަށެވެ.\nއަގުބޮޑު ކޯސްތައް ހެދުމަށް ސަރުކާން މީގެ ކުރިން 100،000ރ. ގެ އެހީ ދީފައި އެބަހުއްޓެވެ. ކުރީގެ އުސޫލު އޮންނަ ގޮތުން، އެފަދަ އެހީއެއް ލިބިފައި އޮވެއްޖެ ނަމަ މަތީ ތައުލީމުގެ ލޯނަށް އެދުމުގެ މަގު އޮންނަނީ ބަންދުވެފަ އެވެ. ނަމަވެސް މިހާރު ގެނައި ބަދަލާ އެކު، ސަރުކާރުން ދީފައިވާ އެހީގައި ކޯސް ފުރިހަމަނުކުރެވޭ ނަމަ، ލޯނަށް އެދެވޭނެ އެވެ.\nމިއީ މިއަހަރު ހުޅުވާލި މިފަދަ ފުރަތަމަ ފުރުސަތެވެ. މިއަހަރުގެ ފަހުކޮޅު އިތުރު ފުރުސަތަކަށް އިއުލާނުކުރެވޭނެ ކަމަށް އުއްމީދުކުރައްވާ ކަމަށް މިނިސްޓަރު ވިދާޅުވި އެވެ.\nކިޔަވާކުދިން މަތީ ތައުލީމު ސްޓޫޑެންޓް ލޯނު އިބްރާހިމް ހަސަން، ހަޔާ އެޑިއުކޭޝަން މިނިސްޓަރު މިނިސްޓްރީ އޮފް ހަޔާ އެޑިއުކޭޝަން


Bodah Edhenee April 10 Gai Inthihaabu Baavvan: Raees Nasheed - Vaguthu\nބޮޑަށް އެދެނީ އޭޕްރީލް 10 ގައި އިންތިޚާބު ބާއްވަން: ރައީސް ނަޝީދު\nލޯކަލް ކައުންސިލްތަކުގެ އިންތިޚާބު ފަސްކުރުމަށް ވުރެ ބޮޑަށް އެދިވަޑައިގަންނަވަނީ މިހާރު ކަނޑައަޅާފައިވާ ތާރީޚަށް އިންތިޚާބު ބާއްވަން ކަމަށް ރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވެފައިމިވަނީ، ކޮވިޑް-19 ގެ ބަލިމަޑުކަން ކުރިމަތިވުމުގެ ސަބަބުން އަމަލު ކުރަން ޖެހިފައިވާ އާ އާންމު ހާލަތުގައި އިންތިޚާބު ބާއްވާނެ ގޮތުގެ މައްޗަށް އެޗްޕީއޭއިން އެކުލަވާލާފައިވާ ގައިޑްލައިންގެ ސަބަބުން އިންތިޚާބު އަވަހަށް ބޭއްވިދާނެ ކަމާ މެދު އިލެކްޝަންސް ކޮމިޝަން (އީސީ) ގެ މެންބަރުން ކަންބޮޑުވުން ފާޅުކޮށްފައިވަނިކޮށެވެ.\n"ކައުންސިލްތަކުގެ އިންތިޚާބު ލަސް ކުރުމަށް ސަބަބާއި ހުއްޖަތް ހޯދުމަށް ވުރެ ބޮޑަށް އެދެވެނީ މިހާރު އޮތް ދުވަހަށް އެ ކަން ކުރެވޭނެ އިންތިޒާމެއް ހަމަޖެއްސުމަށް،" ރައީސް ނަޝީދު ކުރެއްވި ޓްވީޓްގައި ލިޔުއްވާފައިވެއެވެ.\nCouncil thakuge inthikhaab las kurumah sababaai hujjath hoadhevvumahvure bodah edhevenee mihaaru oiy dhuvahah ekan kureveyne inthizaameh hamajehsumah\n— Mohamed Nasheed (@MohamedNasheed) February 6, 2021\nއިންތިޚާބު ބާއްވަން އެޗްޕީއޭއިން ކަނޑައަޅާފައިވާ ގައިޑްލައިންއާ މެދު އެ ކޮމިޝަނުން ކަންބޮޑުވުން ފާޅުކޮށްފައިވާއިރު އަންނަ ހަފުތާގައި ރައްޔިތުންގެ މަޖިލީހަށް ވަޑައިގެން މަޝްވަރާ ކުރައްވަން ވެސް އެ ކޮމިޝަނުން މިހާރު ނިންމަވާފައިވެއެވެ. އަދ އެ ކޮމިޝަންގެ ބައެއް މެންބަރުން މިހާރު ވެސް ވަނީ އަންނަ ޖޫން މަހަށް އިންތިޚާބު ފަސް ކުރުމަށް ތާއީދު ކުރައްވައި ވާހަކަ ދައްކަވައިފައެވެ.\nއެންމެ ފުރަތަމަ މިދިޔަ އަހަރުގެ އޭޕްރީލް މަހު ބާއްވަން ތާވަލުކުރި އިންތިޚާބު ފަސްކުރަން ޖެހުނީ ވެސް ކޮވިޑް-19 ގެ އާލަމީ ބަލިމަޑުކަން ކުރިމަތިވެ މުޅި ރާއްޖެ ފުރަބަންދުކުރުމާ ގުޅިގެންނެވެ. މި އަހަރުގެ މާޗު މަހު އިންތިޚާބު ބާއްވަން މަސައްކަތް ކުރިއެވެ. އެކަމަކު އާންމު ސިއްހަތުގެ ކުއްލި ނުރައްކަލުގެ ހާލަތު އުވާނުލަނީސް އިންތިޚާބު ނުބޭއްވޭ ގޮތަށް އިންތިޚާބުގެ ވަގުތީ ގާނޫނު އޮތުމުން އެ ތާރީޚަށް ވެސް އިންތިޚާބު ނުބޭއްވެއެވެ. ސިއްހީ ކުއްލި ހާލަތުގައި ވެސް އިންތިޚާބު ބޭއްވޭ ގޮތަށް ރައްޔިތުންގެ މަޖިލީހުން ގާނޫނު އިސްލާހު ކުރުމުން މިހާރު ނިންމާފައި އޮތީ އޭޕްރީލް 10 ގައި އިންތިޚާބު ބޭއްވުމަށެވެ.\nމަނިކުފާން ބޭނުން ދުހަކު ބޭނުން ކަމެއް ކުރަންވީ ވަގުތު ޖެހުނީމަ ވެރިކަން ވައްޓާލާނަން.\nފެބުރުއަރީ 6, 2021 12:55\nފެބުރުއަރީ 6, 2021 13:35\nރައްޔިތުންނަށް އޮޅުވާލަން ތިގޮތައް ތިޔަވާހަކަ ދައްކަނީ! އަމަލާ އިދިކޮޅަށް ވާހަކަދައްކާ ބޮޑު ދޮގުވެރިއެއް!\nފެބުރުއަރީ 6, 2021 13:37\nރައްޔިތުންނާ ދޭތެރޭ ވިސްނާ މީހެއް ނޫނެވެ. ބޭނުންވަނީ ބާރާއި ނުފޫޒެވެ. ކޮވިޑް ގެ ސަބަބުން އެއްތަނުން އަނެއް ތަނައް ދާން ވެސް ވަނީ އުނދަގޫ ވެފަ އެވެ. އެކަމު މީނަ އިންތިހާބަކާ ހެދި އެވެ.


Kulhudhuffushi Online - STO supermart ge Chocolate festival mi aharu ves\nއެސްޓީއޯ ސްޕަމާރޓް ގެ ޗޮކްލެޓް ފެސްޓު މިއަަހަރުވެސް\nފާއިތުވި އަހަރުތަކެކޭވެސް އެއްފަދައިން މިއަހަރުވެސް އެސްޓީއޯ ސުޕަމާރޓް އިން ޗޮކްލެޓް ފެސްޓުގެ ނަމުގައި ޕޮރޮޮމޯޝަނެއް ފަށައިފިއެވެ.\nއެސްޓީއޯ ސުޕަމާޓްގައި ކުރިޔަށް ގެންދާ މިޕޮރޮމޯޝަންގައި ތަފާތު ބްރޭންޑްތަކުގެ ޗޮކްލެޓުން ޑިސްކައުންޓް ލިބިވަޑައިގަންނަވާނެއެވެ. މި ޕޮރޮމޯޝަންގައި ހަމައެކަނި ޗޮކްލެޓް ފެސްޓަށް ހާއްސަކޮށްގެ އަލަށް ނެރޭ އެތަށް ވައްތަރެއްގެ ޗޮކްލެޓް ވެސް ހިމެނެއެވެ.\nފެބުރުއަރީ 11 އިން 17 އަަށް ކުރިއަށް ގެންދާ މި ފެސްޓްގައި މ-/250 ރުފިޔާއަށްވުރެ އިތުރަށް ޗޮކްލެޓްގެ ވިޔާފަރި ކުރައްވާ ފަރާތްތަކަށް ވަރަށް ޚާއްސަ އިނާމުތަކަކާއެކު ލަކީޑްރޯއެއް ކުރިޔަށްދާނެއެވެ. މިގޮތުން މިލަކީޑްރޯގެ ދަށުން3ފަރާތަކަށް ޗޮކޮލެޓްގެ ތަފާތު ވައްތަރުތައް ހިމެނޭގޮތަށް ގިފްޓްޕެކްތަކެއް ލިބިގެންދާނެއެވެ.\nމީގެ އިތުރުން، މި ޕޮރޮމޯޝަންގެ ތެރެއިން ތަފާތު ވައްތަރުގެ ޗޮކުލެޓްގެ ރަހަ ބައްލަވަން ބޭނުންފުޅުވާ ބޭފުޅުންނަށް ޕްރޮމޯޝަންގެ ތެރެއިން އެކި ގަޑި ތަކުގައި އެފުރުސަތުވެސް ހުޅުވައިލެވިފައިވާނެއެވެ.\nމި ޕޮރޮމޯޝަން ކުރިޔަށްދަނީ އެންމެ ފުޅާ ދާއިރާއެއްގައި ރާއްޖެއަށް ޗޮކްލެޓު އެތެރެކޮށް ވިއްކާ މިފަހަރުގެ ޗޮކްލެޓް ފެސްޓުގެ ޕާޓްނާސް ކަމުގައިވާ ވީބީ، ޔޫރޯ، ސީންކޯގެ ވަރަށް ބޮޑު އެހީތެރިކަމާއި އެއްބާރުލުމާއިއެއްކޮށެވެ.


ޔުނައިޓެޑުން ލިވަޕޫލާ ޕޮއިންޓުގެ ގޮތުން އެއްވަރުކޮށްފި\nއިނގިރޭސި ޕްރިިމިއާ ލީގު\nލިވަޕޫލާއި ޔުނައިޓެޑަށްވެސް ވަނީ 33 ޕޮއިންޓް ލިބިފައި\nވިލާ އަތުން ޔުނައިޓެޑް މޮޅުވީ 2-1 ގެ ނަތީޖާއަކުން\n2 ޖެނުއަރީ 2021 | ހޮނިހިރު 11:07\nޔުނައިޓެޑާއި ވިލާ ބައްދަލުކުރި މެޗުގެ ތެރެއިން: މި މެޗުން ޔުނައިޓެޑް މޮޅުވީ 2-1 ން\nއިނގިރޭސި ޕްރިމިއާ ލީގުގައި ހުކުރު ދުވަހުގެރޭ އެސްޓަން ވިލާ ބަލިކޮށް މެންޗެސްޓާ ޔުނައިޓެޑުން ތާވަލުގެ އެއްވަނައިގައި އޮތް އެންމެ ފަހުގެ ޗެމްޕިއަން ލިވަޕޫލާ ޕޮއިންޓުގެ ގޮތުން އެއްވަރުކޮށްފިއެވެ.\nއަމިއްލަ ދަނޑުގައި ކުޅުނު މެޗުން ވިލާގެ މައްޗަށް ޔުނައިޓެޑް ކުރި ހޯދީ 2-1 ގެ ނަތީޖާއަކުންނެވެ.\nމި މެޗުގައި ޔުނައިޓެޑުން ގިނަ ހަމަލާތަކެއް އުފެއްދިއިރު، ފުރަތަމަ ހާފުގައި އެ ޓީމުން ވަނީ ލީޑު ނަގާފައެވެ. ފުރަތަމަ ހާފު ނިމެން ފަސް މިނެޓަށް ވެފައި ވަނިކޮށް އާރޮން ވަން-ބިސާކާ ނަގައިދިން ހުރަހަކުން މި ލަނޑު އެ ޓީމަށް ކާމިޔާބުކޮށްދިނީ އެންތަނީ މާޝިއަލެވެ. އެކަމަކު މެޗުގެ ދެވަނަ ހާފު ފަށައިގެން 13 ވަނަ މިނެޓުގައި ޖެކް ގްރީލިޝް ތަނަވަސްކޮށްދިން ފުރުސަތެއްގައި ބާޓްރަންޑް ޓްރައޯރޭ ކާމިޔާބުކޮށްދިން ލަނޑުން ވިލާއިން ވަނީ ނަތީޖާ އެއްވަރުކޮށްފައެވެ.\nވިލާއިން ނަތީޖާ ހަމަހަމަކުރިތާ ތިން މިނެޓު ތެރޭ ޔުނައިޓެޑުން އަލުން ލީޑު ނެގިއިރު، ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ ބްރޫނޯ ފެނާންޑޭސްއެވެ. މިއީ އޭރިއާ ތެރެއިން ޔުނައިޓެޑުގެ ޕައުލް ޕޮގްބާއަށް ވިލާގެ ޑަގްލަސް ލުއީޒް ކުރި ފައުލަކަށް ރެފުރީ ދިން ޕެނަލްޓީއެކެވެ. އޭގެ ފަހުން މި މެޗުގައި ޔުނައިޓެޑަށް ލީޑު ފުޅާކޮށްދިނުމަށް ޕޮގްބާއަށް ވަނީ ރަނގަޅު ފުރުސަތެއް ލިބި ބޭކާރުވެފައެވެ. އަދި ނަތީޖާ ހަމަހަމަކުރަން ވިލާގެ އަންވަރު އެލް-ޣާޒީ އާއި މެޓީ ކޭޝް ފޮނުވާލި ހަމަލާތައް ޔުނައިޓެޑުގެ ގޯލްކީޕަރު ޑޭވިޑް ޑެ ހެއާ ވަނީ މަތަކޮށްފައެވެ.\nމި ނަތީޖާއާއެކު އެއްވަނައިގައި އޮތް ލިވަޕޫލާއި ދެވަނައިގައި އޮތް ޔުނައިޓެޑަށްވެސް ކުޅުނު 16 މެޗުން ވަނީ 33 ޕޮއިންޓް ލިބިފައެވެ. އަދި ތިންވަނައިގައި އޮތް ލެސްޓާ އާއި ހަތަރުވަނައިގައި އޮތް އެވަޓަނަށް 16 މެޗުން ލިބިފައިވަނީ 29 ޕޮއިންޓެވެ. މީގެ އިތުރުން ހުކުރު ދުވަހުގެރޭ ޔުނައިޓެޑް އަތުން ބަލިވި ވިލާ އޮތީ ތާވަލުގެ ހަވަނައިގައި 15 މެޗުން 26 ޕޮއިންޓާއެކުއެވެ.